Фарғона милициясига иш топилди\n16 май 2021, Тошкент вақти: 08:41\nИшсизлик даражаси юқори бўлган Ўзбекистонда бозордаги савдо-сотиқ айрим фуқаролар учун ягона даромад манбаи бўлиб ҳисобланади.\nБозорга сиғмаган ўзбек деҳқони бозор ташқарисидан ҳам қувилмоқда. Фарғона шаҳар расмийлари бу тадбирни амалга ошириш учун милиция ва солиқчиларни ишга солаяпти.\nЎзбекистонда пишиқчилик фасли бошланди. Бировнинг бир парча томорқасида қулупнайи пишди, бировнинг гилоси қизарди.\n“Отанг бозор, онанг бозор” деганларидек, фарғоналиклар ва шаҳар атрофида яшайдиган аҳоли етиштирганини тўрт танга қилиш мақсадида бозорга чиқди.\nБироқ бозор ҳаммани сиғдира олмайди, иккинчидан, эса бир челак гилосга ҳам фалон сўм патта пули тўлаш керак. Одамлар бозордан ташқарида савдо қилишга мажбур бўляптилар.\nФарғоналик Ғанихон Маматхонов бозор атрофида ана шу деҳқонларнинг милиция ходимлари томонидан қувилишига гувоҳ бўлганини гапиради:\n- Мен ҳозир Фарғона шаҳридан келдим. Милиция ходимлари кўчаларда деҳқончилик маҳсулотларини сотаётган одамларни қувиб юришибди.\nУларнинг маҳсулотларини олиб қўйишаяпти. Деҳқонлар ҳатто патта пули тўлолмаганлиги учун ҳам бозорга киришолмаяпти. Кўчада эса уларга милиция кун бермаяпти, дейди Ғанихон Маматхонов.\nФарғоналик Ҳасанжон аканинг айтишича, деҳқонлар бугун сарсон бўлиб қолдилар. 50-60 нафар милиция, солиқ инспекцияси ходимлари кўчалардан деҳқонларни бозор ичкарисига ҳайдаш билан овора. Ваҳоланки, дейди у, ичкарида бўш жойнинг ўзи қолмаган:\n- Ҳозир ҳар куни 20 нафар солиқчи, 30 нафар милиция ходими ва ўнга яқин СЭС ходими деҳқонларни ҳайдаш билан овора.\nШуларнинг ўзи халқнинг ҳисобидан ойлик олиб кун кўрадиганлар. “Халқни тинч қўй, уни ҳайдама, бозорини қилаверсин”, дейдиган одамнинг ўзи йўқ.\nАслида уларнинг иши тамоман бошқа нарса бўлиши керак. Тўполон, жанжал. Кимнидир молини тортиб олган, кимнидир қақшатган. Ахир халқ оғир кунга қолмаганда шундай қилармиди?\nТирикчилик учун қиляпти-ку, кунини бир амаллаб ўтказиш учун бир пақир (челак демоқчи – таҳр.) гилосини бозорга олиб чиққан-ку. Лекин ҳеч ким халқни тушунишни истамайди. Зуғум устига зуғум бўляпти.\nБулар халқнинг сабр косасини тўлдириб юборяпти. Худо кўрсатмасин, бирортаси “ур ана шу мелисани” деб қолса борми? Наҳотки ҳокимлар шуни тушунмаса? дейди Ҳасанжон ака.\nФарғоналик Маъруфжон аканинг сўзларига кўра, шаҳар бозорида деҳқон жуда кам. Ҳамма жойларни олибсотарлар эгаллаб олган:\n- Фарғона шаҳридаги бозоридаги жойларнинг ҳаммаси ўша ерда йил ўн икки ой савдо қиладиган олиб-сотарларнинг ўртасида тақсимланиб бўлган. Бегона одамнинг кириши жуда қийин. Баъзи кунларда 20-30 фоиз деҳқонлар ҳам бўлиб қолиши мумкин. Лекин уларга у жойлардан жой тегмайди, дейди Маъруфжон ака.\nҒанихон Маматхоновнинг айтишича, ўйланмай қилинган бундай тадбирлар хунук оқибатларни келтириб чиқариши мумкин:\n- Мен бир нарсадан чўчияпман. Нега халқнинг аҳволи оғирлигини яхши билган ҳукумат яна халқнинг бозорини оғирлаштиради?\nҲукумат ўзи атайин бир жанжал чиқармоқчимикин, деган ўйим ҳам бор. Чунки президентнинг чиқарган фармон ва қарорлари ҳаммаси халқ фойдасига. Лекин Фарғона вилоятида бу қарорларнинг тескари ижроси бўляпти. Ана шу мени ташвишга солади, дейди Ғанихон Маматхонов.


"Эшик очувчи қизалоқ" | FargonaZiyo.uz\nJuma, 10 Iyul, 2020\nАсосий/"Маърифий ислом"/“Эшик очувчи қизалоқ”\n"Маърифий ислом"Ибратли ҳикояларМақолалар\n“Эшик очувчи қизалоқ”\nБугун бу оиланинг тўйи бўлган кун. Бу кунни ўзгача нишонлаш мақсадида эр-хотин эрталабдан: – “Бугун уйимизга ким келишидан қатъий назар эшик очмаймиз”, дея ўзаро аҳд қилишди.\nОрадан ҳеч қанча ўтмай эшик қўрғироғи чалинди. Дарвоза олдида эрнинг ота-онаси ва яқинлари турарди. Эр хотинига қараганча: – “Келишувни бузмаймиз”, дея эшикни очмадилар. Афсуски, бу иши у учун бутун умр надомат бўлишини ҳали ҳануз англамаганди.\nКўп ўтмай яна эшик қўнғироғи жиринглади. Бу галги меҳмонлар эса, аёлнинг ота-онаси ва яқинлари эди. Шу пайт эр аёлига қараса, аёлнинг кўзи тўла ёш билан: – “Aллоҳим! Нима қилиб қўйдик биз?! Ота-онамиз эшик қоқиб турса-ю, биз ўз нодонлигимиз сабаб эшик очолмасак?!”, деб қилган ишига надомат қиларди. Бундан таъсирланган эр эшикни очаркан, бу воқеа умрбод унинг ёдида муҳрланиб қолди.\nОрадан йиллар ўтди, Аллоҳ бу оилага тўрт ўғилдан кейин бир қизалоқни ато қилди. Хурсандчилиги ичига сиғмаган ота тўрт ўғилдан сўнг кўрган қизининг шукронасига кўп бора хайру эҳсонлар қиларди. Отанинг қизига кўрсатаётган иззат-икромидан таажжубланиб: – “Одамлар ўғил кўрса ҳам бунчалик қилмайди, биргина қизга шунча эҳтиромнинг сабаби нимада?” деб сўрашди.\nОта ҳаётида бўлиб ўтган воқеани эслаганча: – “Чунки бу қизалоғим бир кун мени эшик очиб кутиб олади”, дея жавоб берди.\nУчкўприк тумани “Шоҳ Муқаддам” масжиди имом-хатиби\n“Мозийга қараб иш кўрмоқ хайрлидир”


«Аёл ва Олам» номли шахсий фотосуратлар кўргазмаси « “Sog'lom avlod uchun” ҲҚБХХФ сайти\n«Аёл ва Олам» номли шахсий фотосуратлар кўргазмаси\n2019 йил 5 Martда киритилган. Рукни: ЎзА хабарлари, Фотосуратлар, Халкаро Хамкорлик, Янгиликлар 851 марта кўрилган.\nМаълумки, “Соғлом авлод учун” фонди томонидан фотография асарларининг қатор кўрик-танловлари ва кўргазмалари ўтказилиб келинмоқда. Шулар қаторида Халқаро миқёсда эътироф этилган ижодкорлар асарлари кўргазмалари ҳам ташкил этилмоқда.\nЎзбекистон Республикасининг Шанхай Ҳамкорлик ташкилотига аъзо давлатлар вакилларининг ўзаро ҳамкорлиги доирасида Ўзбекистон Республикаси Соғлиқни сақлаш вазирлиги, “Соғлом авлод учун” халқаро хайрия фонди ҳамда «Xinjiang Asia-Europe International Material Trade Center Co., Ltd» компанияси (Хитой) билан ҳамкорликда Тошкент Фотосуратлар уйида Хитой Халқ Республикасининг таниқли фотосуратчиси Лэй Тао хонимнинг «Аёл ва Олам» деб номланган фотокўргазмаси ташкил этилди.\nКўргазмада рассомнинг, асосан, табиат манзарасига бағишланган асарлари тақдим этилган. Ёрқин рангларга бой асарларда жонажон табиатнинг гўзал ва бетакрор манзараси: виқорли тоғлари, кенг далалари, ҳайвонот олами ва парранда-даррандалари ифодаланган.\nЛэй Тао хоним ҳаёти ва ижоди ҳақида:\n1972 йил 10 ноябрда Хитой Халқ Республикаси Инон Суар шаҳрида дунёга келган. Болаликдан фотография, от спорти билан қизиқиб, ҳар иккаласида ҳам шуҳрат топган. Ҳар ерга сафарда бўлганида фотоаппарат унга ҳамроҳ бўлган. Тянь-Шян тоғи чўққилари, Гоби ва Такламакон чўққилари, Лобнор тузли ўлкалари, Синьцзяннинг ўзига хос табиатини қайта-қайта суратга олишдан чарчамаган. Шунингдек, у Хитойнинг тоғли халқларида сақланиб қолган удум ва анъаналарни ҳам тасвирга олган. Бу иқтидорли аёлнинг яна бир қизиқиши ноёб, табиий тошларни қидириб топишдир. У қимматбаҳо тошлар коллекциясига ҳам эга.\nИжодкор ўз асарлари билан Хитой ва халқаро кўргазмаларда мунтазам иштирок этиб келмоқда.\n2012 йилда унинг кашфиёти “Xinyuan Miracle Stone” кўргазмасида ғолиб бўлган. 2014 йилда унинг коллекцияси қимматбаҳо тошлар фестивалида олтин ва кумуш медалларни қўлга киритган.\nИқтидорли аёл ҳар нарсада қобилиятини намоён эта олади. Велосопедга бўлган қизиқиши уни Хитой ва халқаро велоспорт турнирларида ғалаба қозонишига сабаб бўлди. Лэо Тао Хитой Халқ Республикасининг 2017 йилги аёллар терма жамоасининг аъзоси.\n2004 йил ноябрь ойида у ўз этно-санъат ресторанига асос солган. 2011, 2012, 2013-йилларда Лэо Тао Ининнинг тадбиркор аёллар ўнталигига кирган.\nЛэй Тао хоним доимий изланишда, бу унинг асарларидаги колоритнинг динамик ёрқинлиги кескин ўзгарувчанлигида сезилади.\nМуаллифнинг ижодида дадиллик, қатъиятлик ва янги марраларни эгаллашга бўлган улкан шижоат сезилиб туради. Унинг изланишларида тафаккурининг ўзига хослиги, йўналишининг бетакрорлиги кузатилади ва бу билан у бошқалардан ажралиб туради.\n“Соғлом авлод учун” Халқаро хайрия фонди ушбу шахсий кўргазмани ташкиллаштиришда кўмаклашган барча ташкилотчиларга, шунингдек, оммавий ахборот воситалари ходимларига ўзининг чуқур миннатдорчилигини изҳор этади.


“Буюк Ипак йўли мамлакатлари” павильонидан жой олган секциялардан бирида “Ўзбектуризм” Миллий компанияси, “Ўзбекистон ҳаво йўллари” Миллий авиакомпанияси ҳамда юртимизда фаолият кўрсатаётган “Central Asia Travel”, “Olympic Tour”, “Culture du Monde”, “Sitara International”, “Havas Tour”, “Aznur” сингари 25 дан зиёд туроператорларнинг қўшма экспозицияси ҳам намойиш қилинди.\nЎзбек халқ амалий санъати намуналаридан фойдаланилган ҳолда, миллий услубда безатилган бўлмада ноёб ёдгорликларимиз, халқимиз маданияти ва урф-одатлари, диққатга сазовор масканларимиз ҳақидаги батафсил маълумотлар билан яқиндан танишиш имконияти яратиб берилдики, улар ярмаркага ташриф буюрганларда катта қизиқиш уйғотди.\nАйни чоғда форум кунлари юртимиз санъат усталарининг чиқишлари ҳам томошабинларга унутилмас таассуротлар туҳфа қилди.\n“ITB Berlin” давомида вакилларимиз Германия, Испания, Франция, Болгария сайёҳлик маъмуриятлари раҳбарлари, тармоқ компаниялари етакчилари ҳамда Европа оммавий ахборот воситалари мутасаддилари билан қатор учрашув ва музокаралар ўтказди.\nТадбир доирасида юртимизнинг Германиядаги элчихонасида Ўзбекистоннинг туризм салоҳиятига бағишланган тақдимот маросими ҳам ташкил этилди. “Ўзбектуризм” Миллий компанияси, “Ўзбекистон ҳаво йўллари” Миллий авиакомпанияси билан ҳамкорликда уюштирилган ушбу тадбирда мезбон давлат вазирлик ва идоралари, дипломатия корпуси, туризм ташкилотлари, фирмалари, компаниялари ҳамда ОАВ вакил-лари қатнашди.\nБинобарин, шу аснода мамлакатимизнинг бой сайёҳлик имкониятлари кенг намойиш қилинди. Таъкидланганидек, ўзбек замини жаҳон цивилизацияси бешикларидан бири ҳисобланиб, асрлар давомида Шарқ ва ўарб ўртасида кўприк бўлиб келган.\n“Жаҳон” ахборот агентлиги мухбири билан суҳбатлашган маросим қатнашчилари ҳам буни алоҳида эътироф этди.\nБМТ Жаҳон сайёҳлик ташкилотининг Ипак йўли бўйича дастури менежери Алла Перессолова мазкур халқаро ярмаркадаги муваффақиятли иштироки билан делегациямизни алоҳида қутлади. У миллий секциямиз ранг-баранг ва сермазмун бўлгани, бу Ўзбекистоннинг туризм имкониятлари билан яқиндан танишиш учун жуда қулай имконият яратганини айтиб ўтди.\n— Юртингизда сайёҳликни янада ривожлантиришга қаратилган изчил чора-тадбирлар диққатга сазовордир, — деди у. — 2014 йил октябрь ойида Самарқанд шаҳрида БМТ -Жаҳон сайёҳлик ташкилоти Ижроия кенгашининг 99-сессияси юқори савияда ўтказилгани шу йўлдаги саъй-ҳаракатларнинг яна бир амалий ифодаси бўлди.\nФурсатдан фойдаланиб, ўзбекистонликларни Шарқ халқлари маънавий-маданий хазинасининг ажралмас қисми бўлган ҳамда тобора яқинлашиб келаётган Наврўз байрами билан самимий қутлайман.\nБуюк Ипак йўли йўналиши бўйича сайёҳлик лойиҳасини рўёбга чиқараётган “China-Tours-Hamburg” компанияси раҳбари Гуо Шенг Лиу Ўзбекистон бу борадаги энг жозибали ва муҳим масканлардан бири эканлигига урғу берди.\n— Мамлакатингиз европаликлар учун катта қизиқиш уйғотаётган улкан сайёҳлик салоҳиятига эгадир, — деди у. — Гап шундакаи, “ITB Berlin” анжуманидаги секциянгизни айландим. Республикангизнинг Германиядаги элчихонасида ташкиллаштирилган маросимда қатнашдим ва Ўзбекистонни ўзим учун, том маънода, қайта кашф этдим. Дарҳақиқат, диёрингиз бой тарихи, ноёб маданияти ҳамда бебаҳо меъморий обидаларга эга. Қолаверса, у ерда туризмнинг замонавий турларини равнақ топтириш, хорижлик меҳмонларга зарур шароитларни муҳайё қилиш учун катта куч-ғайрат сарфланаётганидан яхши хабардормиз. Биз ўзбекистонлик ҳамкасбларимиз билан ҳамкорликни изчил давом эттираётганимиздан мамнунмиз.\nИпак йўли бўйича немис эксперти Андреас Блезернинг фикр билдиришича, Ўзбекистон хорижликларни нафақат осориатиқалари, балки анъана ва урф-одатлари, меҳмондўстлиги, самимияти, кенг кўламли бунёдкорлик жараёнлари билан ҳам ўзига жалб қилмоқда.\n— Мустақил ривожланишнинг қисқа даври мобайнида юртингизда барча соҳада улкан ишлар амалга оширилди, — деди у. — Шаҳару қишлоқлар қиёфаси тобора замонавий кўриниш касб этиб, обод бўлиб бораяпти. Халқингизнинг битмас-туганмас тарихий-маданий мероси борган сари кўпчиликнинг эътиборини тортаётир. Бу бетакрор -заминдаги тинчлик ва барқарорлик, ўзаро дўстлик ҳамда бағрикенглик муҳити туризмни жадал тараққий топтириш учун муҳим асос бўлаяпти.\nҲадемай юртингизда яшариш ва янгиланиш айёми — Наврўз байрами кенг нишонланади. Шу муносабат билан Ўзбекистон халқини чин дилдан табриклаб, ўзимнинг энг эзгу тилакларимни йўллайман. Ишончим комилки, яқин истиқболда мамлакатингиз халқаро сайёҳлик марказларидан бири сифатида янада равнақ топади.\nМазкур рукндаги бошқа мақолалар: « Ўзбекистоннинг таълим тизими Брюсселда тақдим этилди\tЎсиш суръати паст »


Йиллар давомида бўҳронлар ичида қолган Афғонистон янги барпо этилган радар тизими туфайли чет давлатлар назоратидаги ҳаво соҳасини қайтариб олди.\nшаҳар ИИББ бошлиғининг топшириғига биноан шаҳар йўлларида «Диққат, радар!» белгиси ўрнатилмоқда.«Шу сабабли сиздан йўлларда диққатли бўлишни ... Зеро, ушбу белгилар остидаги ҳудудларда стационар ёки мобил радарлар ўрнатилганини унутманг», дейилади шаҳар ИИББ ахборотида.Мазкур ...\nкўра, Тошкентнинг марказий кўчаларидан бирида яна 4 та радар ишга туширилган. Автомобиллар тезлигини қайд қилиш қурилмаси «Абдулла ... (мост) кириш ва чиқиш қисмларига ўрнатилган. Шаҳарда радарларни кўпайтиришдан мақсад йўл транспорти ҳодисаларини камайтириш ...\nКунларнинг кескин исиши натижасида дам олиш мақсадида Тошкент вилоятининг Бўстонлиқ туманига бориб-келаётган фуқаролар оқими кўпаймоқда.\nИчки ишлар бошқармаси хабарига кўра, ушбу махсус автоматлаштирилган радар бугунги кун талабларига тўлиқ жавоб бера олади. У белгиланган тезликдан ...


Рамазонда соғлом овқатланиш\n17:30 / 02.05.2020 15559 pdf Ўқиш режими + -\nУзоқ муддатли очликдан сўнг, мазали таомларга тўла ифтор учун безатилган тўкин дастурхон Рамазонда соғлом овқатланиш хақидаги орзуларимизни чеклаб қўйиши мумкин. Агар тўғри амалга оширилса, Рамазон рўзаси соғлигимиз учун кони-фойда, акс-ҳолда, инсон саломатлиги учун зарар бўлиши мумкин.\n1. Овқатланишни хурмодан бошланг. Хурмолар - оқсилларнинг манбаси бўлиб, фақат бир кунга етувчи қувват берувчи таомдир. Хурмо толалари овқат хазм қилиш тизимининг вазифаларини ўз назоратига олади. Шунингдек, хурмо магний ва калий моддаларига бойдир.\n2. Етарли миқдорда сув ичинг Саҳарликдан кейин ва тонггача, кун давомида чанқаб қолмаслик учун кўпроқ сув ичиб олинг. Ҳали овқатланиш мумкин бўлган вақтда 8 стакан сув ичишга ҳаракат қилинг. Чанқоқликни чақирувчи меваларни ейишдан сақланинг. Бадандан чанқоқлик ҳиссини уйғотувчи сабзавотларни ҳам камроқ енг. Тузли махсулотларни, хусусан, тузланган консервалар, ёнғоқлар, бодринглар, балиқларни еманг. Шунингдек, зираворлари кўп бўлган таомлардан ҳам чекланинг, улар ҳам чанқашга сабаб бўлади. Кўпроқ мевалар ва сабзавотларни истеъмол қилинг, чунки улар организмдаги сув захирасини тўлдиради.\n3. Секинлик билан таомланинг. Узоқ оч бўлишликдан кейин кўп миқдорда таомланиш бадан учун стрессдир. Иложи борича, ўрталикка риоя қилинг, ифторни хурмо билан бошланг, сўнг сув ичинг, ундан кейин эса шўрва ва салат ейиш мумкин. Озроқ муддат ўтказиб асосий таомни ейишга киришса бўлади. Ортиқча таомланиш овқат хазм қилишдаги муаммолар ва ошқозондаги оғриққа сабаб бўлиб қолиши мумкин. Ифторни иссиқ шўрва билан бошлашлик, узоқ очликдан кейинги энг яхши таомланиш ҳисобланади, чунки, у организмдаги озуқавий моддалар захирасини тўлдиради ва баданни асталик билан қаттиқроқ таомга тайёрлайди.\n6. Қовурилган, тузланга ва ўта ёғли таомларни чекланг. Гўшт, тухум ва сут махсулотлари оқсилга бой ҳисобланади. Юқоридаги махсулотлардан ҳеч бўлмаганда биттасини истеъмол қилиш керак.\n7. Ширинликлардан ҳам чекланинг. Ширинликлар ифтордан кейин қоринда дамланишга сабаб бўлади ва овқат хазм қилишни ёмонлаштиради. Бундан ташқари, у қон таркибидаги глюкоза миқдорини ошириб юборади, натижада ширинликка бўлган талаб яна ортиб кетади. Шунинг учун, ширинликни ифтордан 2-3 соат кейин истеъмол қилиш тавсия этилади. Лекин энг яхшиси ширинликнинг ўрнини ширин хурмолар, қуруқ мевалар ва мевалар билан босиш керак.\n9. Рамазонда уч қисмли овқатланиш ҳам мухим ўрин тутади. Асосий таомни уч қисмга бўлинг. Учдан бири - кучли оқсиллар, яна учдан бири - ёғсиз гўшт ва балиқ, қолгани эса сабзавотлар бўлсин. Бу овқатланишдаги соғлом мўътадилликка сабаб бўлади.\n17:43 / 24.05.2017 5542\n18:48 / 24.05.2017 2757\nСавдо молини ўтказиш учун ёлғон қасам ичиш энг катта гуноҳлардан биридир.Абу Ҳурайра розияллоҳу анҳудан ривоят қилинади.Набий соллаллоҳу алайҳи васаллам .Қасам давоми...\n1396 10:02 / 14.10.2018\n1938 09:35 / 13.03.2019\nҲар бир дарднинг давоси бордир\nБеморлик соғликнинг зиддидир. Беморликни баъзи уламо .Жисмнинг мўътадиллик чегарасидан чиқиши, деб таърифлашган. Яъни беморлик тананинг ўз вазифаларини давоми...\n1268 15:00 / 02.07.2020\n2950 10:00 / 24.07.2019


1966 йил 26 апрель куни Тошкентда тонгги соат 5 дан 22 дақиқа 53 сония ўтганда Рихтер ўлчови бўйича 8 баллик, магнитудаси 5,3 га тенг зилзила рўй берган эди.\nЗилзила тонгги соат 5:22 да рўй берган эди\nЗилзилашуносларга кўра, зилзиланинг вайрон этиш кучи ўта қудратли бўлган.\nШаҳарни тўла вайрон этилишдан фақат зилзила ўчоғи 8 километр ер остида бўлгани сақлаб қолгани айтилади.\nШунга қарамай, ўша пайтдаги Ўзбекистон ССР пойтахти марказининг камида 10 квадрат километри вайрон бўлгани ҳақида маълумот бор.\nЎша давр расмий маълумотига кўра, 2 миллион квадрат метр уй-жой, 236 маъмурий бино, 700 га яқин савдо ва жамоат овқатланиш шохобчаси, 26 та коммунал хўжалик, 181 та таълим муассасаси, 36 та маданият ташкилоти, 185 та тиббий ва 245 та саноат биноси вайрон бўлган. 78 минг оила ёки ўша пайтда Тошкентда яшаётган бир ярим миллион аҳолидан 300 мингдан ортиқроғи уйсиз қолди.\nСССР ҳукумати ва иттифоқдош давлатлар мадади билан Тошкент 1968 йилга келиб тўла тикланди. Тошкент тубдан янгидан қурилган мегаполисга айланиб, аҳолиси сони 1,5 баробар кўпайди.\nАйни пайтда бутун собиқ СССРдан ҳар хил одамлар зилзилани бартараф қиламан деб келиб, ўзи қурган уйда ўзи яшай бошлагани ҳам иддао қилинади.\nАйтилишича, келганлардан 70-80 фоизи Тошкентда қолиб кетган ва ерли халққа жуда кам иморат қуриб берилган.\nШу боис, Тошкентнинг ўша пайтдаги этник таркиби 51 фоиздан кўпроқ русийзабон бўлиб қолгани айтилади.\nСовет газеталари зилзила ҳақида\nЖумладан, «Совет Ўзбекистони» газетаси 1966 йилнинг 30 апрель сонида «Зилзила оқибатларини тугатиш республика ҳукумат комиссиясида» сарлавҳаси остида айрим маълумотлар келтирилган.\nЖумладан, «ер қимирлаган пайтдан буён 2722 оила шикастланган уйлардан» «вақтинча қариндош-уруғларининг уйларига» кўчирилгани, «шикастланган кўпгина уйларнинг ҳовлиларида вақтинча яшаш учун чодирлар» ўрнатилгани,» шунингдек, «1000 оила янги уйларга кўчирилиши» режаланаётгани айтилган.\nШунингдек, газетада «СССР Қизил крест ва Қизил ярим ой комитети президиуми» табиий офатдан зарар кўрган Тошкент шаҳри аҳолисига 100 минг сўм ажратиш ҳақида қарор чиқаргани билдирилади.\n«Совет Ўзбекистони»нинг 1 май сонида эса Ўзбекистон ҳукумати (ЎзбССР КП МК, Олий совет президиуми ва Министрлар Совети)нинг 1 май байрами муносабати билан Тошкент шаҳри аҳолисига бугунги кунларни эслатувчи оҳангдаги баландпарвоз мурожаати босилган.\nГазетанинг айни сонидан «Тошкент истиқболи» сарлавҳаси остида «СССР Министрлар Совети раисининг ўринбосари, зилзила оқибатларини тугатиш Ҳукумат комиссиясининг раиси И.Т. Новиковнинг айтганлари» босилган.\nУнинг сўзларига кўра, 1 май арафасида «бошпанасиз қолган оилаларнинг учдан бир қисми бошқа жойларга кўчирилган», СССР амалдори ўз «айтганлари»да ўша «бошқа жойлар» қаер эканига изоҳ бермаган.\nГазетанинг 4 май сони бош сарлавҳасида ҳам Москва Қизил майдонидаги 1 май паради ҳақидаги Р.Я.Малиновский нутқига кўзимиз тушади.\nТошкент зилзиласи ҳақидаги «Тошкентни қайта қурамиз» сарлавҳали материал эса бу сафар саҳифанинг энг пастида майда ҳарфларда берилган.\nГазетанинг 4 май кунги сонида, яъни зилзиладан қарийб ўн кун ўтиб, СССР саркотиби Л.И.Брежнев ва бошқа ҳукумат вакилларининг фожеада ҳалок бўлганларга ҳамдардлик таъзияси босилган.\nГазетанинг айни сонида Фарғона водийсида 5-6 балл атрофида зилзила бўлгани ҳақида ҳам тафсилотларсиз кичик бир хабар берилган.\nЎзбек газеталарининг Тошкентда даҳшатли зилзила юз берган даврдаги сонларини ўқирканмиз, уларда шаҳарликларни ҳашарга чорловчи, ҳукумат сиёсатини мадҳ этувчи ва фактлардан кўра мафкура ва қуюқ пафосга йўғрилган мақолаларни кўрамиз.\nГўё Тошкентда даҳшатли зилзила юз берган 1966 йилдан буён чорак аср давомида ўзбек ҳукумати сиёсатида ҳеч нарса ўзгармагандек таассурот қолдиради.


hidoyat.uz – “Мовароуннаҳр” нашриётининг сайти - МУСТАҲКАМ ҚЎРҒОН\nҲар бир ота-онанинг фарзанд неъматига бўлган шукронаси уларга қандай тарбия беришда намоён бўлади. Пайғамбаримиз (алайҳиссалом): “Ҳар бир фарзанд фитратда дунёга келади”, деганлар (Имом Бухорий, Имом Муслим ривояти). Ҳадисдан маълум бўладики, бола покиза фитратда туғилгани боис, маънавий оламининг шаклланиши ҳам у тарбия топган оила муҳитига боғлиқдир. Уни мустаҳкам эътиқодли, хайр-саховатли ва комил инсон этиб тарбиялаш ота-онанинг асосий вазифасидир. Таҳрим сурасининг 6-оятида бундай дейилади: «Ўзларингизни ва оила аъзоларингизни дўзах оташидан сақлангиз!» Оят тафсирида инсон фақат ўзига эмас, аҳли аёли, фарзандларига ҳам ғамхўр, эътиборли бўлиши, фақат моддий таъминот билан чекланиб қолмасдан, уларни имон-эътиқодли, дину диёнатли ва етук инсонлар сафига қўшилишлари учун астойдил ҳаракат қилиши лозим, деб таъкидланади.\nДарҳақиқат, соғлом оилада гўзал хулқ ила тарбияланган бола ҳаётда ақл-идрок билан иш тутади, имон-эътиқодида собит туради, ҳар хил алдовларга учмайди ҳамда ғаразли ташвиқотларга берилмайди.\nАйниқса, ғоялар кураши авж олган бугунги кунда фарзандларимиз маънавиятига тажовуз солаётган таҳдидлар қаторида, динни ниқоб қилиб, диний қадриятларимизни оёқости қилаётган қўпорувчилик ва миссионерлик ҳаракатларининг фаолияти, шунингдек, маънавий ва ахлоқий тубанликни тарғиб этувчи “оммавий маданият”нинг бузғунчи таъсири жиддий ташвиш уйғотмоқда. Бундай кучлар фарзандларимиз онги ва қалбини забт этиш мақсадида ҳар қандай қабиҳ йўллардан ҳам фойдаланишга уринмоқда. Дин байроғи остида талончилик ва босқинчилик, террорчилик ва қўпорувчилик ҳаракатларини содир этаётган, жамиятга ҳар томонлама зарар етказаётган бундай ҳаракатлар ёшлар орасида миллатлараро ва динлараро адоват, миллатчилик ва диний айирмачилик кайфиятлари шаклланишига замин яратмоқда.\nЮрти, миллати, ота-онасига хиёнат қилиш оғир гуноҳ экани мўътабар манбаларда қайд этилган. Ислом шариатида инсонларга нафақат ўз ота-онаси, балки бегоналарга, ҳатто, ғайридин кишиларга ҳам яхшилик қилишга буюрилади, ёмонликдан қайтаришга даъват этилади.\nҚиёмат куни ҳам ота-она ўз фарзандидан ўша ҳақларини адо этишини сўрайди. Бу ҳақда ҳазрат Али (розияллоҳу анҳу) Расули акрам (алайҳиссалом)дан ривоят қиладилар: Расулуллоҳ (алайҳиссалом): “Ҳар қачон ота-она фарзандини чақирган вақтда, фарзанд ҳамма ишини ташлаб, уларнинг олдига бориб, айтганларини жону дили билан адо этсин. Агар бепарво бўлиб, уларнинг буюрганини қилмаса, мен ундай умматдан безорман”, дедилар.\nХуллас, фарзандни ёшлигидан яратувчанлик ва бунёдкорлик руҳида тарбиялаш, беғубор қалбини олижаноблик, хайру саховат, меҳр-оқибат каби соф ва покиза туйғулар билан тўлдириш, эзгу мақсадларга сафарбар этиш, бузғунчи, зўравон, худбин, бағритош ва қаҳри қаттиқ бўлиб тарбия топишининг олдини олишга алоҳида эътибор қаратиш лозим.\nДемак, ота-онанинг тўғри тарбия бериши туфайли оила фарзандлар учун турли таҳдидлар ва иллатлардан асровчи мустаҳкам қўрғон вазифасини бажариши лозим.\nТошкент ислом университети Исломшунослик илмий-тадқиқот маркази илмий котиби\n623 марта ўқилган.


Ишонинг, бузиладиганлар бузилиб бўлди. «Миллион» тут не причем\nKo'rildi: 3236 Qo'shildi: 08-01-17\nТаниқли журналист Диёр Имомхўжаев «Миллион» атрофидаги машмашаларга ўз фикрини билдирди. Журналист ўз блогида “Миллион” учун “жон куйдираётган” миллионлар, кўнгилни кенгроқ қилинг» номли мақолани эълон қилди.\nДаврон Кабулов билан шахсан танишман. Шахс сифатида қандай одам — фикрим ўзимда қолади. Бироқ ижоди ҳақида гап кетганида, ўзим ундан бир нималарни ўрганганимни яширмайман. Сарказм деймизми ёки умуман матн тузиш, унинг олдига тушиш қийин. Бир гап билан айтганда, ўз ишининг устаси.\nАдашмасам 2,5 йил аввал у бошчилик қиладиган “Миллион” жамоасининг лицензияси олиб қўйилганди. Бу кимга таъсир қилган билмадим-у, КВН концертларига бирор марта ҳам ташриф буюрмаган мендек одамни ўйлантирмаган ҳам. Шунчаки “Ўзбекнаво” аслида қандай ташкилот экани ҳақидаги хулосаларим янада бойиган.\nНега? “Ўзбекнаво”дагилар ҳам ўша концертни мухлислар қаторида томоша қилган (катта эҳтимол билан). Лицензия эса концерт дисклари сотувга чиққанидан кейин олинган. Бунда 2 та вариантим бор: оғзаки буйруқ (биздаги мода) ва “маънавият ҳимоячилари” (қўштирноққа олганим учун узр сўрамайман). Агар олиш жуда зарур бўлганида эди, берилган концертнинг эртасигаёқ шу иш қилиниши керак эди, алоҳида бир буйруқ кутилмасдан.\nҲа, мен на “Миллион”нинг ва на “Дизайн”нинг концертига тушаман. 50-60 минг сўмимни бошқа нарсага сарфлайман. Жуда чидай олмасам, сотувга чиқарилган лицензион дискини олиб қўя қоламан — 10 баробар арзонига (келажакда тушмайман демадим, балки ўзимга позволять қиларман вақти келиб).\nВа мен аёлим ёки онамни олиб, “Миллион”нинг концертига олиб бормайман. Укаларим ёки дўстларим билан уни томоша қилишим мумкин. Балки шунинг учун бўлса керак, “Миллион”дан оилавий кўрса бўладиган нарса талаб ҳам қилмайман. Оддий мисол, сиз чойхонага, саунага ёки дискотекага оилангиз билан бормайсиз, шундайми? Буни ҳам шунга ўхшаш нарса сифатида қабул қилинг, тамом. Ким истаса, бемалол оиласи билан ташриф буюрсин, унинг ўзи оиласи ва унинг келажаги учун ўзи жавоб беради, менинг ҳам, сизнинг ҳам ишимиз бўлмасин.\n“Миллион” концерти олдидан оилангиз билан келинг деган чорловни илгари сурганини кўрмадим. Ва чипталарини мажбурлаб ҳам сотмади. Уни қадрлайдиган, унинг концертларини қолдирмайдиган аудитория бор. Жамоа ҳам ўшалар учун концерт қўяди. Улар оилавий кўрса бўладиган дастур тайёрлаш кафиллигини олмаган.\nАгар “Миллион”нинг концерти “Ўзбекистон” ёки “Ёшлар” телеканалида эфирга узатилса, унда бемалол. Порталга ёзасизми ёки бошқа — нисбатан тўғрироқ бўлади. “Миллион” концертига бормаслик ва уни умуман кўрмаслик ўз қўлимизда бўлгани ҳолда, нега энди унинг ижодига тўсқинлик қилишимиз керак? Фақат эркаклар учун ҳазил қилади деб ҳисоблаймизми, аёл киши бўлсангиз узоқроқ юринг, эркак киши бўлсангиз, ўзингизги тегишли аёлларни юборманг.\nБиз эса негадир ёзувчиликка шўнғиб кетдик. Кимдир бошқариб турган Castrol’га хўжайин бўлишни истаган ёзувчилар, турмушга чиқа олмаётганидан нолиб, порталга ёзадиган қизлар ва ҳоказо. Ҳаммасига меҳнат билан эришилади, тақдир инъом этади кимгадир нимадирни.\nФарзандларимиз бузилиб кетади, дейсизми? Ишонинг, бузиладиганлар бузилиб бўлди. Уларни тўғирлаш учун най чалиб ўтирган чолни эфирга олиб чиқиш ёки 2 мисра шеър ёзиш камлик қилади. Сиз айтган бузилиб кетганлар додамнинг замонида ҳам бўлган, ҳозир ҳам бор. Сиз фарзандингиз ёки яқинингиз учун жавоб беринг, мен шундай қилай — қурбимиз етадигани шу. Чунки қўшни подъездаги қизга узунроқ юбка кийдириб қўёлмайман, ҳаммага кўндаланг қўйиб, йўлнинг қарама-қарши қисмида машина ҳайдайдиган одамларни одобга чақира олмайман, кучим етмайди. Ишни етадиганларга қолдираман.\nАслида лицензияни олиб қўйиш деган совуқ бир нарса одамларни шундай қилиб қўйди. Нега олинади лицензия? Ўғрилик қилдими? Ёки солиқларни яширдими? Қаллоблик билан шуғулландими? Одамларнинг ўзи бермоқда артистга ҳам, бошқасига ҳам шу пулни. Орзу-ҳавас қули бўлгани учун, кимнингдир олдида очко ишлаш учун, тўғрими? Унда нега “Миллион” ёки бошқанинг устидан ёзиш керак, шунисига тушунмайман.\nКомментларда танқид қилаётганлар, концерт бир тийин бўлганини қайд этаётганларга ҳеч қандай эътироз йўқ. Улар фикрини айтмоқда, бунга ҳақли. Ҳамма гапира олиши керак, бугун ўша комментлар ва умуман ижтимоий тармоқлар одамлар учун минбар вазифасини ўтамоқда. Бироқ кимнингдир тирикчилиги ёки кайфининг белига тепишдан нима наф?\nАгар “Миллион” ўша уятсиз ҳазилларини маҳаллангизга келиб, микрофонда айтиб юрса, тош отиб ҳайданг, ярашади. Унинг бунга ҳаққи йўқ. Аммо сиз етиб бора олмайдиган жойда ўз мухлислари учун концерт қўйса, бунинг нима ёмон томони бор? Гуноҳ, бидъат, маънавият каби масалаларни ўз ҳолига қўйинг, ҳаммаси учун ўзи жавоб беради. Қандайдир аёлни саҳнага олиб чиқиб, калака қилгани учун ҳам.\nЖасур Умиров билан қилинган ҳазил менга ёққанди. Канизаники бироз ёқмади, фикрим шундай. Шартми аёл кишини шундай қилиш. Бироқ шартми аёл кишига ўзини кўз-кўз қилиб саҳнага чиқиш? Шу йўлдами, шу қозондами — энди аёллигини билиб, кўз ёш тўкишдан нима фойда?\nМен Лола Аҳмедова ёки Насиба Абдуллаевани кимдир шу ҳолга солишига ишонмайман. Уларнинг юриш-туришидан тортиб, санъатига қадар ҳурмат қиламан. Ўша “машҳур қиз” айтган репутация балки шунинг ўзгинасидир.\nҚолганичи? Ҳазиллар уятсизми? Ўзи латифаларнинг ярмидан кўпи шундай бўлади, эътибор берганмисиз? Ҳожибой Тожибоев ниманинг эвазига қадр топган, ўша белдан пасига тушмагани учун, тўғрими? Кампирлардан тортиб, маънавият куйчиларига қадар уни эзозлайди. Ҳақиқий халқ ардоғидаги киши. “Миллион” ёки яна шундай кимдир бунга даъвогарлик қилаётгани йўқ. Уларнинг ўз аудиторияси бор, ўз қарашлари, ўз истаклари ва ўзига яраша қобиляти бор.\nДаврон Кабулов ўз ишини эплаган бола. Ёнидаги шерикларини шахсан танимайман, бироқ орасида талантлилари бор деб ҳисоблайман. Бежизга шунча минг одамни битта залга йиғиб олмаган. Омадини берсин. Ўзим ҳам кулиб томоша қиламан ўша концертни.\nКимнингдир овозини ўчириш учун бундай ҳаракат қилинмайди. Мен журналистман, менинг ёзганларим ёқмасдан, кимдир порталга ёзса ва мени кўздан йўқотмоқчи бўлса — бу нормал ҳолат эмас. Айтайлик, сиз бозорда ишлайсиз. Нархни умуман туширмайди деб, устингизда порталга ёзса — бу нормал ҳолат эмас. Орамизда қурувчилар бор, қилган иши чала, бундай одам умуман уй қурмаслиги керак деб кимдир порталга ёзса — нормал ҳолат эмас.\nПортал одамларнинг оғирини енгил қилиш учун, муаммоси борларга ёрдам бериш учун очилган ва шу мақсадда ишламоқда, кимнидир чақиш ёки сотиш учун эмас. Қаллобми, муттаҳамми, марҳамат, судга арз қилинг. Ноҳалол пул топмоқдами, исботланг ва тозаланг жамиятни шундай каламушлардан. Қўллаб-қувватлайдиганлар ҳам топилади. Аммо нега керак бировнинг устидан ёзувчилик қилиш ёки шаллақи одамга ўхшаш? “Чакаги ўчсин-а” деб, юз буриб кетадиган хотинлар бор. Кўрмайди ҳам, куймайди ҳам. А сизга нима?\nКўнгилни кенгроқ қилинг, кўк чой дамлаб, Абдуҳошим Исмоилов ёки Линдсей Стерлингни эшитинг. Шералини эсланг. Борманг шу “Миллион”нинг концертига. Фарзандларингизга ҳам айтинг, ота-онасини рози қилиш улар учун ҳам фарз, ҳам қарз. Кўришмайди ўша “Миллион”ни. Бироқ уни кўраётган ва сиздан кам бўлмаганми 100 мингта одам борми, уларни ҳам ҳурмат қилинг, аралашманг ишига. Арпангизни ҳом ўрмаган-ку.\nКаниза эса бемалол судга берсин, тортишсин. Ўзининг иши. Кимдир чиқиб изоҳ қолдирсин, “Даврон, яхшими аёл кишини шундай қилиб, лекин Умировни боплагандинг”, деб. Ишонтириб айтаман, хулоса чиқаради ҳар қандай одам, етиб боради. Шундай мухлислар бор, фикрини аниқ ва теран тушунтириб қўядики, ўша ижодкорнинг бир умр қулоқларида жаранг сочиб туради. Биз эса ўзимиз бузилиб бўлдик. Ёзувчиликни одат қилдик (аслида кўкка кўтарадиган аждодларимиз орасида ҳам бўлган бундайлари, шунинг учун ҳам Чўлпон ёки яна кимдир отилиб кетаверган и так далее). Комментларга қаранг, оғзидан бода кириб, шода чиқади одамларнинг. Айнан шулар “Миллион” ёки бошқасига тўғри йўл кўрсатмоқчи бўлади. Синглиси бор бўла туриб, Каниза ёки бошқасига лой чаплайди? Савол: ярашадими шу эркак кишига.\nҲа, ҳамма хато қилади. Мен ҳам, сиз ҳам, Кабулов ҳам. Беайб парвардигор. Вақти келиб буни ҳамма тушуниб етади, ҳаммамиз хулоса чиқарамиз. Шундай экан, нега керак шапкасини ол деса, калласи билан олишни ният қилиш ёки шунга қасдлашиш?\nМенга “Миллион”нинг сўнгги концерти ёқди. Яхши чиқишлар бор унда. Ўша Кабулов концерт сўнггида ўқиган шеърни алоҳида топиб, сақлаб қўядим ҳам. Жамоанинг нияти кимнидир қаматиш ёки пул ювишмас, мухлисларини хурсанд қилиш, ном қозониш, шунинг орқасидан бизнес қилиш. Бу яхши нарса ва ишонинг, улар ҳисоблашадиган жойлар ҳам бор. Уларни меъёрда ушлаб турадиган одамлар ҳам бор. Сиз яхшиси ўзингизга эътибор беринг ва ишингизни қилинг. Улар меҳнатидан солиқ тўламоқда, бир неча кишини иш билан таъминламоқда. Уларни истайдиган аудитория борми, чиқишда давом этаверади. Муҳими сиз ёки менинг уйимда чиқиш қилмайди, бундан кўнглингиз тўқ бўлсин. Ва унутмангки, одамларнинг ҳаммаси ҳам сиз истагандек яшашга мажбур эмас. Қолганларнинг елкасида ҳам сизники каби боши бор.\nҚўпол гапларим учунгина узр сўрайман. Чақимчиликдан, ичи қораликдан ва кўпга ҳиёнат қилишдан ўзи асрасин!


ФЕРМЕРНИНГ АПЕЛЛЯЦИЯ ШИКОЯТИ ҲАМ ҚАНОАТЛАНТИРИЛМАДИ. НЕГА?\nЖамият 23.08.2019 121\nВилоят маъмурий суди апелляция судлов ҳайъатининг очиқ суд мажлисида Чироқчи туманидаги "Суюнов Аҳмад Суюнович" фермер хўжалиги раиси Ёдгорбек Араловнинг Чироқчи тумани ҳокимининг 2018 йил 20 сентябрдаги қарори ҳамда туман маъмурий судининг 2018 йил 10 декабрдаги ҳал қилув қароридан норози бўлиб ёзган апелляция тартибидаги шикояти кўриб чиқилди.\nГап шундаки, Чироқчи тумани ҳокимининг 2009 йилдаги тегишли қарори билан "Суюнов Аҳмад Суюнович" фермер хўжалигига туман захирасидаги 400 гектар ер майдони ғаллачилик билан шуғулланиш учун 49 йил муддатга ижарага берилган. 2017 йилдан эса фермер хўжалиги раҳбарлигига Ёдгорбек Аралов тайинланган.\nАммо орадан кўп ўтмай, туман ҳокимининг тегишли қарори билан ижара шартномаси бекор қилинган. Ер эса қайта тендерга қўйилиб, ҳудуддаги бошқа фермер хўжаликларига қўшиб берилган. Узоқ муддатга ижарага берилган ернинг асоссиз равишда қайтариб олинганидан норози фермер дастлаб туман ҳокимининг қарорини бекор қилишни сўраб, туман маъмурий судига мурожаат этади. Аммо судда унинг мурожаати қаноатлантирилмайди. Шундан сўнг туман маъмурий судининг ушбу қароридан норозилигини билдириб, вилоят маъмурий судига апелляция тартибида шикоят қилган.\nВилоят маъмурий суди апелляция судлов ҳайъатининг ўрганишлари натижасига кўра, Чироқчи тумани маъмурий судининг ҳал қилув қарори ўзгаришсиз, фермернинг шикояти эса яна қаноатлантирилмасдан қолдирилди. Нега?\nБоиси, туман фермер, деҳқон хўжаликлари ва томорқа ер эгалари кенгаши томонидан мазкур фермер хўжалиги фаолияти ўрганилганда, кетма-кет уч йил давомида давлатга ғалла топшириш режасини бажармасдан, ердан самарасиз фойдаланиб келаётгани аниқланган. Мисол учун, Чироқчи тумани статистика бўлими томонидан тақдим этилган маълумотларга кўра, фермер хўжалиги 2016 йилда давлатга 180 тонна ғалла сотиш бўйича шартнома тузган бўлса-да, амалда 56,9 тонна дон топширган. Бу эса шартнома режасининг бор-йўғи 31,6 фоизга бажарилганини кўрсатади. Худди шунингдек, 2017 йилда 150 тонна ўрнига давлатга 36,3 тонна ғалла топшириб, шартнома режасини 24,2 фоизга бажарган. 2018 йилда эса қабул пунктларига умуман ғалла топширмаган.\nШунингдек, Шаҳрисабз туманидаги "Дон халқ ризқи" АЖ томонидан берилган маълумотга кўра, "Суюнов Аҳмад Суюнович" фермер хўжалигининг жамият олдидаги қарздорлиги 2018 йилнинг 22 октябрь ҳолатида 103 миллион 474 минг 800 сўмни ташкил этган.\nБундай ҳолатда маҳаллий ҳокимликнинг фермер хўжалиги билан тузилган ерни узоқ муддатга ижарага бериш тўғрисидаги шартномани бекор қилиши қонун ҳужжатларига номувофиқ эмас.\nШунга кўра, вилоят маъмурий суди апелляция инстанцияси фермернинг шикоятини қаноатлантирмасдан қолдирди.


АҚШнинг “Harlem Globetrotters” баскетболчилари Наманганга ташриф буюрди\nАввал хабар берилганидек, Халқ таълими вазирлиги ва АҚШ элчихонаси ташаббуси билан мактаб ўқувчилари ўртасида спортни ривожлантириш мақсадида “Harlem Globetrotters” баскетбол жамоаси юртимизга ташриф буюрди. Ташриф доирасида АҚШнинг “Harlem Globetrotters” баскетбол жамоаси вакиллари томонидан юртимиз мактабларида маҳорат дарслари ташкил этилмоқда.\nСпортнинг инсон ҳаётидаги ўрни ва аҳамияти ортиқча изоҳ талаб қилмайди. Зеро, спорт бу саломатлик, етуклик, баркамоллик ва шижоат демакдир.\nАйниқса, келажагимиз эгаларининг болалик кезларидан спортга ошно бўлиб улғайиши уларнинг жисмонан етуклиги, қатъият, шижоат ва матонат борасида тобланиб боришлари баробарида бўш вақтларини мазмунли ва самарали ташкил этишга хизмат қилади. Бу фарзандларимизнинг ножўя йўлларга кириб, ҳар хил зарарли иллатларга чалғимаслигини ҳам кафолатлайди.\nХалқ таълими вазирлиги ва АҚШ элчихонаси томонидан ўқувчилар ўртасида спортни ривожлантириш, ёшлар орасида баскетбол ўйинини тарғиб қилиш ва буллингга қарши курашиш мақсадида ташкил этилаётган ташаббус ана шундай эзгу саъй-ҳаракатларга қаратилган.\n29 апрелдан 4 майга қадар давом этадиган тадбирлар жараёнида АҚШнинг “Harlem Globetrotters” баскетбол жамоаси вакиллари мамлакатимизнинг барча ҳудудларида спортсевар ўқувчилар иштирокида маҳорат дарсларини олиб боради.\n30 апрель куни ана шундай маҳорат дарслари Наманган вилоятининг Чуст туманидаги 64-умумтаълим мактабида ташкил этилди. Жараёнларда вилоятнинг барча шаҳар ва туманларидан 300 нафардан зиёд ўғил-қизлар фаоллик ва катта иштиёқ билан қатнашди.\nТаъкидлаш жоизки, спорт тинчлик ва дўстлик элчиси сифатида аҳолининг барча қатламлари, хусусан, ёшлар ўртасида аҳиллик ва ҳамжиҳатликни мустаҳкамлашга, янги дўстлар орттиришга хизмат қилади. Энг аҳамиятлиси, спорт жўшқинлик ва иштиёқ, ҳаётни севиш ва муваффақиятларга интилиш омили сифатида ёшларнинг бўш вақтини мазмунли ташкил этган ҳолда улар ўртасида жиноятчилик, ҳуқуқбузарлик ва зўравонлик каби иллатларнинг олдини олиш кафолати ҳамдир.\nШунинг учун ҳам машғулотларда барча ўқувчилар зўр иштиёқ билан иштирок этишди. АҚШнинг “Harlem Globetrotters” баскетбол жамоаси вакиллари Фатима Листер (TNT) ва Жулиус МакКларкин (Zeus) “T.E.A.M.Up at School” дастури доирасида маҳорат дарслари ўтишди, ўқувчилар билан машғулотларда иштирок этишди. Дунёнинг машҳур ва маҳоратли баскетболчилари ўтган маҳорат дарслари ўғил-қизларнинг спортга бўлган иштиёқини, хусусан, баскетболга қизиқишларини янада оширди.\nМашғулотлар жараёнида Ўзбекистон Республикаси Халқ таълими вазирлиги, вилоят халқ таълими бошқармаси, спорт бошқармаси вакиллари ҳам иштирок этди. Маҳорат дарсларида фаол иштирок этган ўқувчиларга сертификатлар топширилди.\nЁшларни спортга жалб этиш орқали уларнинг бўш вақтини самарали ташкил этиш ҳамда келажагимиз эгалари орасида жиноятчилик, ҳуқуқбузарлик иллатларининг олдини олишдек эзгу мақсадга қаратилган маҳорат машғулотлари бутун мамлакатимиз бўйлаб давом этмоқда.\nНаманган вилояти халқ таълими


Мактабдаги қурилиш-таъмирлаш ишлари устидан жамоатчилик назорати ўрнатилади - Халқ сўзи\nМактабдаги қурилиш-таъмирлаш ишлари устидан жамоатчилик назорати ўрнатилади\n09:03 08 Август 2018 Жамият\nХалқ таълими вазирлиги иш фаолиятининг асосий тамойилларидан бири шаффофлик эканини инобатга олиб, мактаблар қурилиши жараёнига шаффофликни татбиқ этиш ҳамда жамоатчилик назоратини кучайтириш бўйича лойиҳа ишлаб чиқилди. Бу ҳақда вазирлик матбуот хизмати хабар берди.\nМактаблар қурилиши жараёни, яъни пудратчини аниқлаш, уни молиялаштириш ҳамда қурилиш ишлари сифатли якунланишини таъминлаш тўлиқ маҳаллий ҳокимиятлар томонидан амалга оширилади. Халқ таълими вазирлиги тизимидаги умумтаълим мактабларида қурилиш-таъмирлаш ишларининг сифатли бажарилишидан манфаатдор ва шу сабабли, мазкур йўналишда доимий мониторингни амалга оширади.\nЖорий йил Инвестиция дастурига кўра маҳаллий ҳокимликлар томонидан 356 та таълим муассасасида қурилиш-таъмирлаш ишлари амалга оширилмоқда. Бундан ташқари улар томонидан “Обод қишлоқ” (“Обод маҳалла”) Давлат дастури доирасида 371 та мактабда қурилиш-таъмирлаш ишлари олиб борилмоқда.\nУшбу тизимга stat.uzedu.uz сайти орқали кириш мумкин.\nИккинчидан, эндиликда ҳар бир инсон амалга оширилаётган ислоҳотларга ўз фуқаролик позициясини намоён этган ҳолда фикр мулоҳаза ва таклифларини билдириши мумкин. Айниқса, мактаб фойдаланишга топширилиши арафасида, яъни ишлар 100% лик ҳолатга етказилган вақтда, жамоатчилик назорати жуда муҳим. Авваллари, мактабнинг қурилиш-таъмирлаш ишлари тўлиқ тугалланмаган бўлсада мактаб директорларини қабул қилиш бўйича мажбурлаб имзо қўйдириб олиш ҳолатлари кузатилган.\nМазкур тизим мактаблардаги қурилиш-таъмирлаш ишлари сифатини кузатув кенгашлари, маҳаллий ҳокимликлар ҳамда бошқа фаол жамоатчилик вакиллари томонидан ўрганишда қулай восита бўлиб хизмат қилади. Камчиликлар аниқланган ҳолатларда, тизим орқали суратлар ва изоҳлар қолдириш имконияти яратилди. Натижада маҳаллий ҳокимликларда (буюртмачилар)да пудратчига тақдим этиш учун мавжуд камчиликларнинг ҳаққоний расмлари ва барча камчиликлар бартараф этилмагунга қадар объектларни қабул қилмасликка асос бўлади, пудратчи йўл қўйган хатолари учун шахсан жавобгар ҳисобланади.


Добавлено: 25.07.2016, 10:34\nХитойнинг сафари-боғида йўл ҳаракати қоидаларини бузиб, машинадан тушган аёл йўлбарс томонидан ўлдирилди. Ҳодиса Бадалин боғида содир бўлди. Воқеа жойига етиб келган боғ ходимлари аёлга ёрдам бера олишмади.\nХитойнинг CCTV канали кузатув камерасига суратга олинган мазкур воқеани эфирда намойиш қилди. Кадрда оқ автомобилдан тушган аёл ҳайдовчининг олдига бошқа томондан келгани акс этган. Шу вақтда унга ўрмон ичидан чиқиб келган йўлбарс ҳамла қилган. Ҳайдовчи уларнинг ортидан бориб, аёлга ёрдам бермоқчи бўлган.\nБир неча сония ичида сафари-боғи ходимларининг етиб келиши ҳам аёлга ёрдам бера олмади.


5 декабр куни дунëнинг 176 давлатидаги коррупция вазиятига оид йиллик тадқиқотини эълон қилган Transparency International ташкилоти Ўзбекистонни рўйхатнинг 170-поғонасига қўйиш орқали¸ уни яна дунëнинг энг коррупциялашган давлатларидан бири деб топди.\nМаркази Берлинда жойлашган бу нуфузли ташкилот тадқиқотчилари хулосасича¸ Ўзбекистонда давлат ва бошқарув жабҳасининг коррупцияга ботмаган бирор тармоғи қолмаган ва мамлакат фуқаролари учун энг пастдан то энг тепага қадар ишини битиришнинг ягона йўли давлат мулозимларига пора бериш бўлиб қолган.\nСудлар¸ ҳуқуқ тартибот тизимлари¸ соғлиқни сақлаш ва маориф ва олий таълим соҳаси¸ Transparency International томонидан¸ Ўзбекистоннинг шундоқ ҳам коррупция ботқоғига ботган давлат тизимларидаги энг коррупциялашгани деб топилди.\nАйни пайтда¸ Ўзбекистон ҳукумати мамлакатда коррупцияга қарши кенг кўламли кураш олиб борилаëтганини даъво қилиб келади.\n2008 йил ëзида Ўзбекистон Олий Мажлиси Сенати БМТнинг Коррупцияга қарши конвенциясига қўшилиш тўғрисидаги қонунни маъқуллади. Шундан бери ҳукумат мамлакат қонунчилиги ана шу конвенцияга мувофиқлаштирилгани ва давлат ҳокимияти ва бошқарув тизимидан бошлаб энг қуйига қадар коррупцияга тортилган мулозимларга нисбатан кескин чоралар кўрилаëтганини таъкидлаб келади.\nХусусан¸ Ўзбекистондаги ҳуқуқни муҳофаза қилиш тизимларининг барчасида Коррупцияга қарши кураш бошқармалари фаолият олиб бормоқда; мамлакатда айни шундай кураш вазифаси юкланган яна ўнлаб тизимлар иш юритмоқда.\nКейинги йиллар давомида Ўзбекистон ичкарисида давлат маслаҳатчиси ва вазирлар даражасидаги амалдорлардан то оддий милиционерларга қадар минглаб давлат хизматчиси порахўрликда айбланиб¸ узоқ йиллик қамоқ жазосига ҳукм этилди.\nТошкент ҳукуматининг ҳисоботдан-ҳисоботга кўчиб юрадиган бу саъй-ҳаракатлари ва қонунчиликка киритилган ўзгартишларга қарамай¸ Transparency International ташкилоти Ўзбекистоннинг дунëдаги энг коррупциялашган давлат эканини таъкидлашдан қолмаëтир. Нега?\nҚонунчиликни кескинлаштириш¸ порахўрлик учун жазони кучайтириш орқали коррупцияни жиловлаш ëки камайтириш мумкинми?\nЎзбекистонда давлат идоралари ва бошқарув тизимида кейинги йилларда кучайган “қама-қама”лар коррупция вазиятига ижобий таъсир кўрсатдими?\nЎзбек жамияти¸ Ўзбекистон давлат бошқаруви тизимларидаги коррупция илдизи айнан қайси омиллардан сув ичмоқда?\nАсрлар давомида “сиздан угина¸ биздан бугина”¸ “еган оғиз уялар”¸ “қуруқ қошиқ оғиз йиртар”¸ “қўл қўлни ювар”¸ “бор товоғим¸ кел товоғим”¸ “тўйга тўëнасиз борма” деган нақллар асосида яшаб келаëтган ўзбеклар зеҳниятида коррупция ўзи салбий ҳодисами?\nАҳолининг ҳуқуқий билимини ошириш коррупция даражасини камайтириши мумкинми?\nЎзбекистонда бирор ишни порасиз ҳал қилганмисиз ëки шунга уриниб кўрганмисиз?\nПора олиш баробарида¸ пора беришни ҳам ҳуқуқий жиҳатдан жиноят¸ ахлоқий жиҳатдан ҳаром деб биласизми?\nДунëда коррупцияга қарши курашда жиддий натижаларга эришган давлатлар намунаси бор. Улардан қай бири тажрибасини Ўзбекистон шароитида қўллаш мумкин?\nСизга Ўзбекистондаги энг коррупциялашган тизим ва шахслар рейтингини тузиш топшириғи берилса¸ бу рўйхатнинг биринчи бешлигига қайси идора ва мулозимларни қўшган бўлардингиз?\nШунингдек¸ Сизга Ўзбекистондаги коррупцияни камайтириш вазифаси топширилса¸ ишни нимадан бошлаган бўлардингиз?\nБу ва бошқа қатор саволлар атрофида Сиз билан OzodlikOnline жонли¸ интерактив дастурининг душанба¸ 10 декабр куни Тошкент вақти билан 21:05 да бошланадиган янги сонида суҳбатлашамиз.


Гвинея, Кот-д'Ивуар, Кувайт, Перу ва Польша БМТ Хавфсизлик кенгашининг 2018-2019 йиллар учун аъзолари этиб сайланди\n08:11 / 03.06.2017\n2 июнь куни Гвинея, Кот-д'Ивуар, Кувайт, Перу ва Польша БМТ Хавфсизлик кенгашининг 2018-2019 йиллардаги аъзолари этиб сайланди. Бу ҳақда овозлар ҳисоб-китоб қилингандан кейин БМТ Бош ассамблеяси сессияси раиси Питер Томсон маълум қилди.\nОвоз бериш вақтида бу 5 та давлат БМТга аъзо давлатларнинг учдан икки қисмининг овозини олди. Кот-д'Ивуар учун 189 та, Кувайт учун 188 та, Гвинея учун 185 та, Польша учун 190 та ва Перу учун 186 та делегация овоз берди.\n2018 йил 1 январидан бу давлатлар БМТ Хавфсизлик кенгаши таркибига 2016 йилдан бери кирган Миср, Сенегал, Япония, Уругвай ва Украина ўрнини эгаллайдилар. 2018 йил охиригача Боливия, Қозоғистон, Швеция и Эфиопия Хавфсизлик кенгашининг аъзолари сифатида қоладилар.\nБундан ташқари, Нидерландия 2018 йилда Хавфсизлик кенгашида Италия ўрнини эгаллайди, чунки ўтган йилги овоз беришда Рим Хавфсизлик кенгашидаги икки йиллик аъзоликни Амстердам билан бўлишишга рози бўлганди. Бу икки давлат ғолибни аниқлашнинг иложи бўлмаган бир неча овоз беришдан кейин бу қарорга келишган.\nХавфсизлик кенгаши БМТнинг халқаро тинчлик ва хавфсизликни қўллаб-қувватлашга жавобгар асосий органи ҳисобланади. Унинг таркибига 15 та давлат: 5 та доимий аъзо – Хитой, Россия, Буюк Британия, АҚШ ва Франция ва ҳар йили ярмига янгиланиб турадиган 10 та вақтинчалик аъзо киради. Хавфсизлик кенгаши ишини унга аъзо давлатлардан бирини билдирувчи раис бошқаради. Июнь ойида бу вазифани Боливия бажармоқда.\nКувайт Гвинея БМТ Хавфсизлик кенгаши


Тошкентда 16 ёшли қиз содир этган ЙТҲда 14 ёшли бола вафот этди - UzNews.uz\n16 ёшли Spark ҳайдовчиси аввал Nexia, кейин Lacetti билан тўқнашган.\nИИВ ЙҲХББ Ахборот хизмати маълум қилишича, жорий йилнинг 27 сентябрь куни соат 20:00 ларда, Тошкент шаҳар, Учтепа туманида 2004 йилда туғилган, ҳайдовчилик гувоҳномасига эга бўлмаган Ш.Н. ЙТҲ содир этган.\n16 ёшли Ш.Н. Spark автомобилини бошқараётиб, ўзидан олдинда ҳаракатланиб кетаётган ҳайдовчи, 1982 йилда туғилган И.А. бошқарувидаги Nexia’ни қувиб ўтаётган вақтида ушбу автомашина билан тўқнашиб, бошқарувни йўқотган ва қарама-қарши бўлакка ўтиб кетиб, қаршисидан келаётган ҳайдовчи, 1974 йилда туғилган А.М. бошқарувидаги Lacetti билан тўқнашган.\nОқибатда, Spark йўловчиси 14 ёшли А.Н. шифохонага олиб кетилаётганда йўлда вафот этган. Ушбу автомобиль ҳайдовчиси 16 ёшли Ш.Н. ва Lacetti ҳайдовчиси 46 ёшли А.М. тан жароҳати олиб шифохонага ётқизилган.\nУшбу ЙТҲ бўйича жиноят иши қўзғатилиб, ҳозирда тергов ҳаракатлари олиб борилмоқда.


Набирангиз «Бобожон, мен Марсдан сизга ёқадиган дўппи келтирдим» дейишини истасангиз, уйда қолинг! – Профессор — Sof.uz\nЖАҲОН 6,497,029 3,094,217 383,798\n28.03 17:16 411 Таҳлил\nТошкент давлат шарқшунослик институти Ёшлар билан ишлаш бўйича проректори, филология фанлари доктори, профессор Қудратулла Омонов коронавирус пандемиясидан қандай кучли бўлиб чиқиш мумкинлигини маълум қилди.\n“Бугун дунё аҳолиси мураккаб бир даврни бошидан ўтказмоқда. Коронавирус пандемия сифатида глобал фожиага айланиб бўлди. Ер шари аҳолисининг ярим миллиондан ортиғи ҳозирда коронавирусга чалинган. Бу фожиа каттаю кичик, илғор-у қолоқ барча давлатларни қамраб олди. У учун бой-у камбағал, кучли ёки кучсиз, ривожланган ёки қолоқ деган тушунча йўқ.\nИқтисодий талофат ниҳоятда катта, ҳозирнинг ўзидаёқ кўрилган зарар 2008 йилги глобал иқтисодий инқироз давридагидан ошиб кетди.\nТаниқли экспертлар таҳлилларига кўра, коронавирус пандемиясидан сўнг дунё тартиботи ўзгаради. Ривожланиш тенденциялари қайта кўриб чиқилади. Тўғрироғи, коронавирусдан кейинги янгича дунё бошланади.\nШу жиҳатдан, маърифий миллат сифатида бугунги воқеликни ижобий йўналишга солиш ва буни бизга берилган бир имконият ўлароқ қабул қилиш, ривожланиш йўлида турган биз каби миллат учун тарихий шароит сифатида қарамоғимиз керак.\nҲозирги коронавирус ортидан келаётган хавфларни, иқтисодий инқирозни тарозининг бир палласига, иккинчи палласига эса маърифатли миллат сифатида ана шу биринчи паллага қўйилган воқеликлардан ўзимиз олишимиз керак бўладиган манфаатларни қўйиб кўрайлик.\nБундан биринчи навбатда оила, ахлоқий қадриятлар, бағрикенглик, ижтимоий бирдамлик, маънавият, тиббиёт, рақамли технологиялар тарозининг иккинчи палласида экани, шубҳасиз.\nЖаҳон соғлиқни сақлаш ташкилоти таҳлилларига қараганда, Жанубий Корея, Хитой, Тайван, Сингапур сингари шарқ мамлакатлари коронавирусга қарши энг самарали курашаётган мамлакатлар сирасига киради. Бу ўринда ушбу мамлакатлардаги тиббиётнинг ривожланганлиги аҳамиятини пасайтирмаган ҳолда вирусга қарши курашда, энг асосийси, аҳолининг менталитети муҳим роль ўйнаганлигини, яъни қонунлар (тақиқлар)га итоаткорлик, ўзаро тушуниш, ўзаро ҳурмат катта натижа берганлигини эътироф этиш керак. Халқимизнинг дунёқарашидаги қонунларга итоаткорлик, расмий ҳокимиятга нисбатан сўзсиз бўйсуниш, ўзаро ҳурмат сингари қадриятларимизни тўғри йўналтирсак, биз ҳам тарозининг иккинчи палласида бўлишимиз, турган гап.\nПрофессор Қудратулла Омонов\nКоронавируснинг асосий қурбонларидан бири ҳозирги кунда Италия давлати бўлиб турибди. Бу мамлакатдаги асосий қурбонлар ёши улуғлар, миллатнинг кексалиги ҳисобига тўғри келмоқда. Бу жиҳатдан ҳам биз тарозининг иккинчи палласидамиз. Ўзбекистон ёшлар мамлакати эканлиги, аҳолининг 60 фоизини 30 ёшгача бўлганлар ташкил этишини айтишнинг ўзи кифоя.\nИнсоният ҳаёти мутлақо ўзгармоқда, кишилар олдинлари дуч келмаган воқеликларда қандай йўл тутиш кераклигини ҳам билишмаяпти. Ҳозирда ҳеч ким эртага қайси йўлдан кетишни билмайди, кўплаб эллар кутиш вазиятида. Илғор миллатлар эса эртанги дунё тартиботи ҳақида бош қотиришни бошлашди. Чунончи, ҳозирги замоннинг етакчи билгинларидан, исроиллик Ювал Ноа Харарининг “Коронавирусдан кейинги дунё” таҳлилий мақоласини мисол сифатида айтиш мумкин.\nЭнди, дўппини бошдан олиб чуқур мулоҳаза юритиш вақти келди. Биз ҳам маърифатли миллат сифатида бундан кейинги йўлимиз қандай бўлади? Шу ҳақда бош қотиришимиз керак.\nБизнингча, биринчи ўринда, фанга, таълимга, рақамли технологияларга ва соғлиқни сақлашга жуда катта эътибор қаратилмоғи керак. Ҳеч қачон йил номи бу йилгидек келажакни кўриб танланмаган эди. Нефть ёки олтин захиралари эмас, олтин бошларни тарбиялаш амалдаги энг асосий устувор мақсад бўлиши керак.\nХалқимиз тафаккуридаги “Олим бўлсанг – олам сеники” деган ҳақиқатини ёшларнинг қон-қонига сингдириш керак. Жамиятимиз бу масалани осон ва қучоқ очиб қабул қилади. Чунки ўзбек фарзандини ўқишга, ўрганишга доим рағбатлантиради. Ўғил-қизи учун пулини ҳам мол-у жонини ҳам аямайди. Тўғри, у таълимнинг сифати билан қизиқмаслиги, диплом олса бўлди-да деган, ўйда бўлиши мумкин. Лекин халқнинг шу дунёқарашини ижобий йўналишга буриш, мутахассисларнинг қўлида эмасми?!\nҲозирги тарихий шароитда эл-улус миллат ўлароқ бирлашадиган, бир тан-у бир жон бўлиб ҳаракат қиладиган вақт келди. Бундай кезларда маърифатли миллат фожиадан, инқироздан кучли, бақувват бўлиб чиқади. Ана шундай эллар қаторида ўзбекнинг ҳам бўлиши сиз-у бизга боғлиқ.\nСўзимиз якунида бугуннинг ёшларига ҳозирги воқелик билан боғлиқ қулоққа олиши керак бўладиган бир гапимиз бор: Агар келажакда – соч-у соқолингиз оқариб, бобо бўлганингизда набирангиз “Бобожон, мен Марсдан сизга ёқадиган дўппи келтирдим” дейишини истасангиз, бугун уйда қолинг, тинмай ўқинг, уқинг, ўзлаштиринг!“\nилм-фан таълим коронавирус\n2.06 12:56 3930\n1.06 20:43 1986\n1.06 16:39 1714\nБугун, 09:02 1653\nБугун, 17:06 1613\nБугун, 19:04 22 Жаҳон\nБугун, 17:06 1613 Тиббиёт\nБугун, 16:44 225 Тиббиёт\nБугун, 16:38 327 Тиббиёт


ВАТАНИМИЗДАГИ ТИНЧ, ОСОЙИШТА ВА ФАРОВОН ҲАЁТ\nТарихга назар ташланса, ҳамма даврда ҳам давлатнинг ривожланиши, тараққий топиши жамиятнинг фаровон ва осойишта ҳаёт кечиришига боғлиқ. Шунинг учун ҳам Пайғамбаримиз соллаллоҳу алайҳи ва саллам ҳадисларининг бирида тинчлик-хотиржамлик энг улуғ неъмат эканлигини таъкидлаб шундай деганлар “Икки неъмат борки, кўпчилик инсонлар унинг қадрига етмайдилар. У – хотиржамлик ва сиҳат-саломатлик”. (Имом Бухорий ва Имом Термизий). Демак, тинчлик ва хотиржамлик Аллоҳ таолонинг буюк илоҳий неъматларидан биридир, колаверса, барча эзгу ишлар рўёбга чиқишининг боиси ҳам осойишталикдир. Шундай экан, инсонлар нафақат мавжуд тинчликни қадрига етиб, шукрини адо этишлари балки, унга ношукрлик қилиб путур етказишдан ҳам сақланишлари лозим. Шунинг учун ҳам, Аллоҳ таоло тафаккур қилмайдиган, ўзининг ким эканини англаб етмайдиган, бугуннинг ҳузур-ҳаловати билан яшаб, эртаси ҳақида қайғурмайдиган, бепарво ва беғам кимсаларни “Аъроф” сурасининг 179-оятида: яъни: “Жаҳаннам учун жинлар ва инсонларнинг кўпчилигини яратганмиз. Уларда қалблар бор, (лекин) улар билан «англамайдилар». Уларда кўзлар бор, (лекин) улар билан «кўрмайдилар». Уларда қулоқлар бор, (лекин) улар билан «эшитмайдилар»*. Ана ўшалар ҳайвонлар кабидирлар. Балки, улар (янада) адашганроқдирлар. Айнан ўшалар ғофиллардир”, деб таърифлайди.. Ислом оламининг эътиборли уламолари томонидан мўътабар манбалар асосида берилаётган раддияларни тан олмаётган турли йўналиш ва фирқаларнинг аъзоларини ҳам юқоридаги оятда келтирган кимсаларга қиёслаш мумкин. Тинчлик улуғ неъмат деб эълон қилган динимизда бу йўлда нафақат амал билан, балки сўз билан ҳам зарар келтиришдан қайтарилган, Пайғамбаримиз соллаллоҳу алайҳи ва саллам марҳамат қилганлар: “Ҳақиқий мусулмон бу мусулмонлар унинг тили ва қўлидан омонда бўлишликларидир”. Дарҳақиқат, мусулмон киши жамият учун фақат яхшиликни раво кўрмоғи, ёмонликлардан тийилмоғи ва бошқаларга азият беришдан йироқ бўлмоғи зарур. Бу бежиз эмас, албатта. Зеро, сўз, яъни тилдан етадиган озор қўлдан етадиган зарардан аввал зикр этилиши, қўл билан бошқаларнинг фақат бу дунёси-саломатлиги, оиласи, мулкига зарар етказиш мумкинлигига, тил билан инсонларни турли бузғунчи ғояларга тарғиб қилиш, уларни тўғри йўлдан чалғитиш орқали икки дунёсини барбод этиш мумкин. Урушлар туфайли инсонлар ўртасида меҳр-оқибат, одамгарчилик унутилади, бошланган хайрли ишлар, улуғ мақсадлар ўлда-жўлда қолиб кетади. Барчанинг ҳаётидан ҳузур-ҳаловат, турмушидан ором-фароғат кўтарилиб кетади. Шунинг учун ҳам Аллоҳ таоло бандаларини бўлар-бўлмас сабаблар билан урушлар чиқаришдан, тор манфаатлар йўлида бир-бирларига қурол кўтаришдан қайтарган. “Уруш деган фалокатни кўпинча калтафаҳмлар ўйлаб топади. Жабрини эса бегуноҳлар тортади. Бегуноҳ аскар, бегуноҳ ота, бегуноҳ она, бегуноҳ келин, бегуноҳ гўдак...”. Аллоҳ таоло бандаларини урушга чақирмаган, аксинча, ўзаро иттифоқликда, аҳилликда, сулҳи-салоҳда, тинчлик-омонликда яшашга даъват этган. Бинобарин, бир ота ва бир онадан тарқалган инсониятнинг бир-бири билан Аллоҳ тақиқлаган ишлар туфайли урушиб-талашиб юриши Ислом динига хилофдир. Пайғамбаримиз Муҳаммад алайҳиссалом ҳам кўплаб ҳадисларида бу ғояни илгари сурганлар. Охирги (Вадо) ҳажларида: “Бир бирингизнинг қонингиз ва обрўйингизни тўкишингиз, мол-мулкингизга тажовуз қилишингиз барчаларингизга ҳаромдир”, деганлар (Имом Муслим ривояти). Истиқлолнинг илк кунлариданоқ жаннатмакон юртимизда тинчлик-осойишталик барқарорлигини таъминлаш йўлида катта ишлар олиб борилмоқда. Барчамиз она Ватанимиздаги тинч, осойишта ва фаровон ҳаётнинг қадрига етиб, шу фаровон, осуда ҳаётни янада мустаҳкамлаш учун ўз ҳиссамизни қўшиб, эл-юрт тақдири, келажаги учун қайғуриб умргузаронлик қилайлик. Яратгандан бир-биримизга тинчлик, беғубор осмон, осойишта ҳаёт, хотиржамлик тилайлик!\nЯнгикургон тумани “Ёрилган”жоме


Ўзбек-қирғиз чегарасидаги аварияда 9 киши ҳалок бўлди – Газета.uz\nLotinchada На русском языке 21 май 2022, 18:31 Жамият\n21 май куни Қирғиз Республикаси Баткен вилояти Қадамжой тумани орқали Ўзбекистоннинг Сўх тумани ҳудудига ҳаракатланиб келаётган фура ЙТҲга учради. Бу ҳақда ИИВ матбуот котиби Шоҳрух Ғиёсов хабар берди.\nВоқеа тахминан соат 15:30 лар атрофида содир бўлган. Устига бульдозер юкланган (02 КG 899 РС рақамли) юк машинасининг тормоз ускунаси ишдан чиқиб, ҳайдовчиси бошқарувни йўқотган.\nБунинг натижасида «Чечме» (Қирғиз) чегара ўтказиш пункти ва «Чашма» (Ўзбекистон) чегара ўтказиш пункти орқали рўйхатдан ўтиш учун навбатда турган жами 12 та (2 та Ўзбекистон ва 10 та Қирғиз Республикаси) автомашиналарга урилиб, уларга шикаст етказган.\n«Автоҳалокат натижасида, бирламчи маълумотларга кўра, 9 нафар фуқаро (шулардан, 1 нафари Ўзбекистон, қолган 8 нафари Қирғизистон фуқароси) вафот этган», — дейилади хабарда. Яна 5 киши (1 нафари Ўзбекистон фуқароси, қолгани қирғизистонликлар) Сўх тумани тиббиёт марказида тиббий ёрдам кўрасатилиб, яшаш уйига рухсат берилган.\nЖароҳатланганларга тез-тиббий ёрдам кўрсатилиши таъминланган. Ҳолат юзасидан терговга қадар суриштирув ишлари олиб борилмоқда.


19:44 / 08.01.2018\nВиртуал реаллик ҳар бир кўз учун юқори кадрлар частотасига эга, алоҳида иккита тасвирни узатиши кераклиги сабабли компьютер темир-терсакларига талаблари жуда юқори. Айнан шунинг учун VR Ready компьютер танланганида унинг ўлчамлари мўъжаз бўлиши ҳақида гап-сўз бўлиши мумкин эмас. Бироқ Intel компанияси чақириқларга жавоб бериб, масалани ўзича ҳал қилишга киришди ҳамда CES 2018 кўргазмасида VR-контентни ижро этиш учун энг мўъжаз компьютерни тақдим этди, деб ёзади hi-news.ru.\nIntel’нинг VR Ready компьютерларининг икки янги модели NUC8i7HVK ва NUC8i7HNK (NUC – Next Unit Computing қисқартмаси) деб аталган. Унинг асосида 8 авлодга мансуб i7 процессорлари бор, ўлчамларига кўра эса инсон кафтича жой олади.\nКомпьютер корпуслари Thunderbolt USB-C, гигабитлик Ethernet-порт, Mini DisplayPort, USB 3.1, HDMI портлари, шунингдек карнайлар ва микрофон учун 3,5-миллиметрли туйнукка эга. Intel вакилларининг фикрича, катта модель бир вақтнинг ўзида олтита дисплейга тасвир узата олади. Компания ҳозирча компакт компьютерларининг нархини ошкор этмаяпти, унинг нархи ҳам, эркин савдога чиқарилиш санаси ҳам яқин ойлар ичида ошкор этилса керак.


Ички ишлар вазири Пўлат Бобожонов Сенатнинг 6-ялпи мажлисида хотин-қизларнинг зўравонлик ва тазйиққа дуч келиш ҳолатлари бўйича ахборот берди.\n«2020 йилнинг февраль ойидан бошлаб тазйиқ ва зўравонликдан жабр кўрган хотин-қизларга ҳимоя ордерини бериш амалиёти йўлга қўйилди. Ҳозирга қадар 2776 нафар хотин-қизга ҳимоя ордерлари берилган. Зўравонлик қилган 4934 нафар шахсга нисбатан чекловлар ўрнатилган.\nШунга қарамай, чекловларга амал қилмаслик ҳолатлари кузатилмоқда. Оқибатда 11та ҳолатда чекловлар қайта жорий этилди.\nШу билан бирга, ҳимоя ордери талабларини бажармаганлик учун жавобгарлик чораларини белгилашни қонунга киритиш масаласи кўриб чиқилмоқда», деди вазир.\nВазирнинг сўзларига кўра, ҳимоя ордерларининг 1500га яқини жисмоний, 1000дан зиёди руҳий, 20га яқини жинсий зўравонлик ҳолатлари бўйича берилган. Шунингдек, иқтисодий зўравонликдан ҳимоялаш учун ордер бериш ҳолатлари ҳам кузатилган.\nСенат раиси Танзила Норбоева хотин-қизларни тазйиқ ва зўравонликдан ҳимоялаш учун фақатгина ордер бериш билан чекланиб қолмаслик кераклигин таъкидлади.\n«Ҳимоя ордерини олиш билан муаммо ечилмайди. Бу ишда Ички ишлар вазирлигига Маҳалла ва оилани қўллаб-қувватлаш вазирлиги ёрдам бериши керак. Ордер бериш амалиёти жорий қилинганига олти ой бўлди, аммо ҳалигача ордер олган шахснинг ҳолати ҳақида ҳисоб-китоб, таҳилил йўқ. Балки бундай хотин-қизларга психолог, шифокорларнинг ёрдами керакдир. Ҳимоя ордерини олди, бир ой ўтди-кетди эмас, оиладаги муҳитни соғломлаштириш керак», деди Норбоева.


Фатво ҳайъатига келган саволлар (12-қисм)\nСавол: Ассалому алайкум. Барчамиздан Аллоҳ рози бўлсин. Саволим қуйидагича: Ўқишга кетишимдан олдин таҳорат олиб йўлга чиқаман ва йўлда қабристонда тўхтаб улар учун билган сураларимни ҳамда 11 марта Ихлос сурасини ўқисам уларга савоб ёки қилган гуноҳларини кечирилишига ёрдам қилган бўламанми ёки бу ишим нотўғрими? Жавоб учун раҳмат\nЖавоб: Ва алайкум ассалом! Ҳа, бу ишингиз қабристон аҳлига ҳам, сизнинг ўзингизга ҳам фойдали бўлган ишдир.\nСавол: Ассалому алайкум. Фарзандим исмини Абдурасул деб қўйганмиз, ёши ҳозир 8 ёшда. Яқинда ота-онам бир китобда, бу исм тўғри исм эмаслиги ҳақида ўқишибти. Саволим: фарзандим исмини Расулбек ёки Расулий исмига алиштирсак тўғри бўладими? Исм ўзгартиришни исломда қандай қоидалари бор?\nЖавоб: Ва алайкум ассалом! Расулбек деб ўзгартирсангиз яхши бўлади. Исм ўзгартиришнинг қоидалари йўқ.\nСавол: Ассалому алайкум Шайх ҳазратлари. Агар йигитни уйдагилари мажбурлаб ўзи ёқтирмаган қизга уйлантиришса ва келин-куёв бирга бир йил яшаган бўлса-ю лекин яқинлик (жинсий алоқа) қилишмаган бўлса. Хатто хотини ширин суз айтиб эрини кўнглини олса ҳам жахли чиқиб уришса. Кечқурун бирга ётишса-да лекин эр хотинини ёнига яқинлаштирмаса нима сабабдан шу ҳолат юз беради. Яъни эр ўз жуфтини хоҳламаслиги ёнига яқинлаштирмаслиги нима сабабдан. Жавоб учун олдиндан раҳмат.\nЖавоб: Ва алайкум ассалом! Бунинг сабаби турлича бўлиши мумкин. Уни йигитнинг ўзидан сўраб билиш керак бўлади. Фарзандларни ўзи ёқтирмаган қизга мажбурлаб уйлантириш жоиз эмас. Шунингдек, қизни ўзи хоҳламаган йигитга мажбурлаб турмушга бериш жоиз эмас.\nДругие материалы в этой категории: « Фарзандларимиз илм олишига тўсиқ бўлаётган бош омил\tМулло Бозор Охунд - Машрабнинг устози »


12:52 / 06.07.2017\nGM-Uzbekistan тасарруфидаги Асака автомобиль заводига журналистлар ва блогерларнинг пресс-тури давомида GM-Uzbekistan бош директори вазифасини бажарувчи Рустам Ражабов, шунингдек, “Андижон Автотеххизмат” АЖ бош директори Икромиддин Нишонов июнь ойида автомобилларга нарх белгилашда янгилик жорий этилганидан сўнг бу ҳол автомобиллар савдосига салбий таъсир қилмагани, уларнинг пасайишига олиб келмаганини таъкидлашди.\n— Автомобиллар савдосига тезкорлик, шаффофлик, қулайлик, автосалон ходимларининг ишга янгича ёндашуви ижобий таъсир кўрсатмоқда. Ҳозирда салонимизда пули тўлангач, узоғи билан 1 соат ичида ҳайдаб чиқиб кетилса бўладиган автомобиллар ҳам бор, — деди И.Нишонов. — Шунингдек, мижозларга ҳали келтирилмаган машиналарга электрон навбатга туриш тизимини ҳам жорий қилдик. Мижозлар бирор автомобилга, дейлик, энг харидоргир машиналаримиздан бири ҳисобланувчи “Дамас”га буюртма беришади. Улар билан юристларимиз иштирокида ният келишуви имзолаймиз. Улар ҳали автомобил пулини тўламасдан туриб, навбати яқинлашаётгани ҳақида СМС тарзида хабар олиб туришади.\nGM-Uzbekistan бош директори вазифасини бажарувчи Рустам Ражабов эса ўтган ойлар ичида реализация қилинган автомобиллар сонини келтириб, вазиятга холис баҳо беришни сўради.\nИчки бозорда 2017 йил май ойида 8.900 дона автомобиль савдога чиқарилган бўлса, айрим автомобилларнинг нархларида ўзгаришлар рўй берган июнь ойида бу кўрсаткич 10.519 тага етган.\nЖумладан, хорижга экспорт қилинаётан автомобиллар сонида ҳам ўсиш кўзга ташланмоқда. 2017 йилнинг апрель ойида 1600, май ойида 2300, июнь ойида эса 2500 дан зиёд автомобиль МДҲ ва хорижий давлатларга экспорт қилинган, деди Р.Ражабов.\nУнинг айтишича, автомобиллар асосан Россия, Қозоғистон, Украина ва МДҲнинг бошқа давлатлари, Яқин Шарқ ва Африканинг Нигерия, Габон, Ливия каби давлатларига экспорт қилинмоқда.\nШ.Шокиржонов ёзиб олди.\nФото муаллифи Элмурод Эрматов\n16:40 / 30.03.2018


Қозоғистонда дайди жониворлар изоляторида зўрланган итлар аниқланди\nВетеринарларнинг маълум қилишича, тўртала ит олган жароҳатлар бир хил. Шикастлар бир неча кун фарқи билан етказилган. Волонтёрлар полицияга ариза ёзишди\nТОШКЕНТ, 9 сен — Sputnik. Қозоғистонлик волонтёрлар Нур-Султонда тўртта зўрланган дайди кучук ва мушукларни аниқлашгани ҳақида маълум қилишди. Жониворларнинг тўрттаси жинсий аъзоларида йиртилишлар билан ветеринария клиникасига олиб борилган.\nСешанба куни волонтёрлар тўртта ит устида жинсий характердаги зўравонлик амалга оширилгани фактини тасдиқловчи тиббий хулосани қўлга киритганлар.\n"Жониворлардан бирида қон кетиш кузатилаётган эди. Уни зудлик билан клиникага олиб бордик. 7 сентябр куни яна учта итни клиникага етказдик ва полицияга мурожаат қилдик. 8 сентябр куни изолятордаги тўртала ит устидан жинсий характердаги зўравонлик амалга оширилгани тўғрисидаги фактни тасдиқловчи тиббий хулосани қўлга киритдик. Ўша куннинг ўзидаёқ "Астана Ветсервис" раҳбариятини юз берган шафқатсизлик ҳақида оғзаки огоҳлантирдик. Эртаси куни ёзма шаклда огоҳлантириш йўлладик", – дейилади хабарда.\nНидерландияда жинсий зўровонлик қурбони бўлган қиз эвтаназия қилинди\nВетеринарларнинг маълум қилишича, тўртала ит олган жароҳатлар бир хил. Шикастлар бир неча кун фарқи билан етказилган. Хабарда айтилишича, жониворлар ушбу изоляторда анчадан буён сақланиб келади. Волонтёрлар ушбу иш албатта ўз якунига етказилишига умид билдирганлар. Волонтерларнинг фикрича, итлар устидан зўравонлик, чамаси доимий характер касб этади ва пул топиш мақсадида амалга оширилган бўлиши мумкин.


«Энг яхши маҳсулот» мақомини пасайтирдилар.\nИстеъмолчиларнинг аксарияти «Safina» йодланган туз ўрамаси устидаги «Лучший продукт» (Энг яхши маҳсулот) ва «N 1 в Узбекистане» (Ўзбекистоннинг олди маҳсулоти) деган ёзувларга жилла ишонқирамаганликлари турган гап. Нари борса, бу шунчаки реклама-да, деб истеҳзоли кулиб қўяқолишган бўлса ҳам эҳтимол. Аммо бундай иддао қилиш зиммага кўп нарса юклайди ҳам. Ҳеч бўлмаганда бундай таъриф нуфузли идораларнинг тадқиқотлари, хулосалари билан тасдиқланган, қонун ҳужжатларида белгиланган талабларга мувофиқ бўлмоғи керак. Бугунги кунда йодланган туз бозорида рақобат муҳити юзага келган, шу сабабли ишлаб чиқарувчилар ундан муносиб ўрин олиш учун беллашиб кўришлари зарур. Бунга ҳар қандай йўл билан эришиш мумкин деб ўйлайдиганлар эса янглишади.\nЎзига чорловчи ёзув сотиб олувчилардан фарқли равишда Хусусийлаштириш, монополиядан чиқариш ва рақобатни ривожлантириш давлат қўмитасининг (бундан буён матнда Қўмита деб юритилади) реклама фаолиятини ва истеъмолчиларнинг ҳуқуқлари ҳимоя этилишини назорат қилиш бошқармаси ходимларининг эътиборини ўзига тортди. Улар зиммасига истеъмолчиларнинг ҳуқуқларини ҳимоя қилиш тўғрисидаги қонун ҳужжатларига риоя этилишини давлат даражасида назорат қилиш вазифаси юклатилган. Қўмита «Safina» тузининг ўровини ўрганиб чиқиб, «Salt Grand Trade» МЧЖ ишлаб чиқарувчиларидан мазкур туз «Ўзбекистоннинг олди маҳсулоти» ва «Энг яхши маҳсулот» эканлигини тасдиқловчи тақдимномани сўраб-суриштирди. Ишлаб чиқарувчи бунчалик баландпарвоз таърифларни асослай олмади ҳамда улар маҳсулотга бўлган талабни ошириш, истеъмолчиларни унга жалб этиш учун ёзилганлигини очиқчасига тан олди. Бир сўз билан айтганда, бунда меъёр унутиб қўйилган...\n«Истеъмолчиларнинг ҳуқуқларини ҳимоя қилиш тўғрисида»ги Қонуннинг (26.04.1996 йилдаги 221-I-сон, бундан буён матнда Қонун деб юритилади) 6-моддасида ёзилишича, ишлаб чиқарувчи (ижрочи, сотувчи) истеъмолчига ўзи реализация қилаётган товар (иш, хизмат)лар ҳақида ўз вақтида зарур, тўғри ва тушунарли маълумот бериши шарт. Биз кўриб чиқаётган ҳолатда истеъмолчиларга товар ҳақида очиқдан-очиқ нотўғри маълумот берилган.\nАна шундан келиб чиқиб, Қўмитанинг махсус комиссияси қонун ҳужжатлари талаблари бузилганлиги факти юзасидан иш қўзғатди ва шу асосда қоидабузарликка чек қўйиш тўғрисида кўрсатма берилди. «Salt Grand Trade» МЧЖ раҳбарига нисбатан маъмурий иш қўзғатилиб унга жарима солинди. Туз ишлаб чиқарувчи корхона кўрсатма талабларини бажарди. Хусусан, товар ўровидаги Ўзбекистоннинг олди маҳсулоти ва Энг яхши маҳсулот деган ёзувлар йўқотилди. Маҳсулотнинг мақоми пасайтирилди.


Пирло: «Истеъфо? Имконият берилган экан, ўз ишимни бажаришда давом этаман»\n«Ювентус» бош мураббийи Андреа Пирло А Cериянинг 35-туридан ўрин олган «Милан» (0:3) билан ўйиндан кейин ўз фикрларини билдириб ўтди.\n«Кеча жамоа ҳафтани яхши ўтказганлигини айтгандим. Ажойиб ўйин намойиш этишимизга амин эдик, аммо бутунлай бошқача бўлиб чиқди. Ўйинни яхши бошладик, аммо кейин йўлимизни йўқотиб қўйдик ва йирик ҳисобдаги мағлубиятни қабул қилиб олдик.\nҲозир буни тушунтириш қийин. Кўп компонентлар ишламади. Таҳлил қилишим, кейин уни йигитлар билан муҳокама қилишим керак.\nИстеъфо? Йўқ, кетмайман. Қийинчиликларга қарамай, бу лавозимни иштиёқ билан қабул қилганман. Олдинда яна 3та ўйин бор. Имконият берилган экан, ўз ишимни бажаришда давом этаман», – дея Пирлонинг сўзларини келтиради Football Italia.


Шошилинч! ИД Афғонистонда Россияга қарши тарғиботни бошлади - Parstoday\nдекабр 13, 2018 10:26 Asia/Tashkent\nИсломий давлат” Афғонистон шимолий ҳудудларида ўзбек, тожик ва туркманлар орасида Россияга қарши кучли тарғибот олиб бормоқда. “Исломий давлат” Афғонистон шимолида аҳоли орасида фаол равишда Россияга қарши тарғибот олиб бормоқда, деб хабар қилмоқда Афғонистонлик депутат Фейсал Сами, РИА Новости хабарига асосан.\nИД жангарилари шундай йўл билан маҳаллий аҳоли вакилларини ўз сафларига қўшиб олмоқчи.\nДепутат Афғонистондаги ИД жангарилари, айрим кучли давлатлар томонидан яширин ҳолда қўллаб-қувватлаб турилганини хабар қилди. Депутат фикрига кўра, бировинг ёрдамисиз жангарилар бу ерда жойлашиб ола олмасдилар.\nДепутат айтишига қараганда, ИД Афғонистон орқали Марказий Осиё ҳудудига кириб, Россия манфаатларига зарар келтиришни ўзига мақсад қилиб олган.\nРоссия бир неча бор Афғонистон шимолида ҳеч қандай белгиларга эга бўлмаган вертолетларда жангарилар ва уларга қурол-яроқ олиб келинаётганига эътибор қаратган эди.


Ютинишга қийналганда ва оғриқ қулоққа берганда нима қилиш керак? - Zamin.uz\n22:04 / 05.10.2020\nФото: The Audilogiy Clinic\nКунлар совишни бошлаши билан шамоллаш, томоқ оғриши кўп учрайди. Энг ёмони эса оғриқнинг бошқа аъзоларда ҳам кузатилиши, баравар намоён бўлиши ҳисобланади ва бемор ўзини ёмон ҳис қилади. Ютинишга қийналиш ва оғриқнинг қулоққа бериши қандай касалликлардан дарак беради ва оғриқсизлантириш учун нима қилиш кераклигига қуйида жавоб берилади.\nТомоқ ва қулоқда оғриқ бўлиши\nТомоқ ва қулоқда оғриқ сезилганда шифокорга мурожаат қилиш зарур ҳисобланади. Чунки мазкур симптомлар турли касалликлардан дарак бериши мумкин. Масалан:\nЛарингит. Бунда ҳиқилдоқ шиллиқ пардаси яллиғланади ва ютинганда қулоқда ҳам дискомфорт сезилади. Шунингдек, томоқ қуриши ва йўтал ҳам кузатилиши мумкин.\nАнгина. Қулоққа берадиган оғриқдан ташқари мазкур касалликка юқори ҳарорат, мушакларда оғриқ ва титраш ҳам хос бўлади.\nОтит. Доимий бўлмаган оғриқ асосан кечаси қўзғайди. Шунингдек, ҳарорат кўтарилиши, иштаҳа йўқолиши ва қулоқдан йиринг чиқиши мумкин.\nҚизамиқ, скарлатина, сувчечак. Болаларга хос бўлган мазкур касалликларда тошмалар билан бирга томоқ ва қулоқ оғриши, ҳарорат кўтарилиши кузатилса, зудлик билан шифокорга мурожаат қилиш керак.\nДифтерия. Организмда интоксикация кучайиб кетиши мумкин бўлгани сабаб ҳам мазкур касаллик хавфли ҳисобланади.\nСимптомлар сезилиши билан шифокорга мурожаат қилинса, мазкур касалликларни олдини олиш мумкин бўлади.\nҲар бир ташхисга индивидуал даво кўрилади, лекин оғриқни камайтириш мумкин бўлган умумий қоидалар ҳам йўқ эмас.\nТомоқни шифобахш ўтлар, масалан, календула, мойчечак, маврак билан чайқаш керак. Туз ва сода қўшилган илиқ сув ҳам самара бериши мумкин.\nБунда ҳам ҳарорат юқори бўлмаслиги керак. Қайнатилган картошка ёки доривор ўсимликлар қайнатмасидан ингаляция қилишда фойдаланса бўлади.\nШифокор маслаҳатига амал қилган ҳолда фойдаланиш тавсия қилинади.\nОториноларинголог шифокор, тиббиёт фанлари номзоди Владимир Зайсевнинг таъкидлашига қараганда, ютинишда оғриқ сезилиши ва ҳароратнинг 38 даражадан 40 даражагача кўтарилиши тонзиллитдан дарак бериши мумкин ва бу сурункали бўлиши мумкин. Касалликнинг зўрайиши асосан совуқ йил фаслларида иммунитет сусайганида кузатилади.\nБундай вақтда яллиғланишга қарши дори препаратлари ва ҳароратни туширадиган таъсирга эга аналгетиклар қабул қилиш керак. Касалликка қарши фақатгина антибиотиклар билан курашиш мумкинлиги сабаб шифокорга мурожаат қилиш муҳим саналади. “Замин” янгиликларини “Telegram”да кузатиб боринг


Қабул – 2020-2021: асосий янгиликлар\n00:39 / 14.06.2020\n2020-2021 ўқув йили учун қабул жараёни ва кириш имтиҳонларига оид асосий кўрсаткичлар президент қарори билан белгиланмоқда.\n13 июнь куни «2020-2021 ўқув йилида Ўзбекистон Республикасининг олий таълим муассасаларига ўқишга қабул қилишнинг давлат буюртмаси параметрлари тўғрисида»ги президент қарори қабул қилинди.\nМазкур қарорга асосан 2020-2021 ўқув йили учун қабул жараёни ва кириш имтиҳонларига оид қуйидагилар белгиланмоқда:\nОлий таълим муассасалари бакалавриатига ҳужжатлар 20 июндан 20 июлга қадар (20 июль куни ҳам) бўлган муддатда қабул қилинади. Абитуриентлар ҳужжатларни давлат хизматлари марказлари (белгиланган ҳудудларда), Ягона интерактив давлат хизматлари портали (барча ҳудудларда) ва Давлат тест марказининг расмий веб-сайти орқали топширишлари мумкин.\nАбитуриентларга тест синови топшириладиган фанлар мажмуаси ҳамда кетма-кетлиги бир хил бўлган бештагача бакалавриат таълим йўналиши бўйича танловда иштирок этиш ҳуқуқи берилди.\n2020-2021 ўқув йили учун олий таълим муассасаларига қабул квоталари тасдиқланди. Бакалавриатнинг кундузги таълим шаклига 103 575 нафар, сиртқи таълим шаклига 31 350 нафар, кечки таълим шаклига 5 025 нафар талаба қабул қилинади. Жорий йилги магистратура учун қабул квотаси – 10 425 нафар.\nХотин-қизлар учун бакалавриатнинг кундузги таълим шакли бўйича умумий давлат гранти асосидаги қабул кўрсаткичларига нисбатан қўшимча 4 фоизли давлат гранти асосидаги қабул кўрсаткичлари ажратилади. Бу грантлар Маҳалла ва оилани қўллаб-қувватлаш вазирлиги томонидан бериладиган тавсиянома асосида берилади.\nМагистратура босқичи учун ҳужжатлар 1 июлдан 30 июлгача қабул қилинади.\nМагистратура мутахассисликларига ўқишга кириш, бакалавриат таълим йўналишларига ўқишни кўчириш ва қайта тиклаш жараёни Олий ва ўрта махсус таълим вазирлигининг расмий веб-сайти орқали амалга оширилади.\nФарғона вилоятининг Сўх тумани учун бакалавриатнинг кундузги таълим шакли бўйича умумий белгиланган қабул кўрсаткичларига нисбатан қўшимча давлат гранти асосидаги 500та ўрин миқдорида мақсадли қабул параметрлари ажратилади.\n«Спорт фаолияти (фаолият турлари бўйича)» бакалавриат таълим йўналиши бўйича ўқиш муддати уч йил этиб белгиланди.\nЖорий ўқув йилидан бошлаб математика бўйича магистрлар тўлиқ давлат гранти асосида таҳсил олиши белгиланди.\nКелгуси ўқув йилидан бошлаб олий таълим муассасаларига ўқишга қабул қилишнинг давлат буюртмаси параметрларида фақат давлат гранти асосидаги қабул кўрсаткичларини белгилаш кўзда тутилмоқда.\nЯнги паспорт олган абитуриентларнинг онлайн рўйхатдан ўтишидаги муаммолар бартараф этилди — ИИВ


Италиядаги икки поезд тўқнашуви 11 кишининг ҳаётига зомин бўлди » Ўзбекистон янгиликлари – Zamin.uz\n13-07-2016 | 01:35\nZAMIN.UZ / Дунё / 13 Июл 2016 года307\n12 июль куни Италиянинг жанубий қисмида икки йўловчи поезди тўқнашиб кетди. Натижада 11 киши ҳалок бўлди ва бир неча ўнлаб киши жароҳат олди. Бу ҳақда “Qalampir.uz” ёзмоқда. Тўқнашув Корато ва Андриа шаҳарлари орасида жойлашган қишлоқ ҳудудида юз берган. Хабарда ёзилишича, фалокат жойида қутқарув хизмати вакиллари, ўт ўчирувчилар иш олиб бормоқда. Тўқнашувнинг қишлоқ марказида юз бергани қутқарув ишларида қийинчиликларни келтириб чиқармоқда. Фалокатга айнан нима сабаб бўлгани ҳали аниқланмади. Тўқнашув маҳаллий вақт билан 11:30 (Тошкент вақти билан 14:30)да содир бўлди. Икки поездда неча нафар йўловчи бўлгани ҳали аниқланмади. “Биз бу мудҳиш воқеанинг тагига етмагунимизгача тўхтамаймиз”, дейди Италия бош вазири Маттео Рензи. Италияда бунда олдин ҳам поезд иштирокида шунга ўхшаш воқеа юз берган эди. 2009 йилда мамлакатнинг марказий қисмларидан бирида юк поезди рельсдан чиқиб кетиб, яқин орада яшайдиган 30 кишининг ҳаётига зомин бўлган эди.\nЎқишни тавсия қиламиз Чехияда 2 поезд тўқнашиб кетиши оқибатида 7 йўловчи жароҳатланди\n11:29 / 18-05-2016


Президентнинг ПФ-6029-сон Фармонига мувофиқ, 2020 йил 1 июлдан 31 декабрга қадар жисмоний шахслар кўчмас мулкни ижарага беришда ЖШДС тўламайдилар. Шунингдек бинолар ва автотранспортини ижарага берувчи жисмоний шахсларга солиқ солиш мақсадида ижара тўловларининг энг кам ставкаларини қўллаш тартиби тўхтатиб турилади. «Норма» эксперти Дилором САИДОВА турли вазиятларда ушбу имтиёзларни қўллашнинг амалий жиҳатларини тушунтириб берди:\n– «ПФ-6029-сон Фармон билан тақдим этилган имтиёзлар жисмоний шахслар ўртасида тузилган ижара шартномаларига ҳам, жисмоний ва юридик шахслар ўртасида тузилган ижара шартномаларига ҳам татбиқ этилади. Иккала вариантни кўриб чиқамиз.\n1. Ижарага олувчи – жисмоний шахс\nИжара шартномаси жисмоний шахслар ўртасида тузилса, ЖШДС тўлаш учун жавобгарлик ижарага берувчи зиммасига юклатилади. Ижарага берувчи шартнома тузилган санадан бошлаб 10 кундан кечиктирмай уни ДСХОда рўйхатдан ўтказади .\nШундан сўнг Ижарага берувчи жисмоний шахснинг шахсий ҳисобварағи карточкасида тўланадиган солиқ суммаси ҳар ой ҳисобланади. Тўлаш муддати – даромад олинган ойдан кейинги ойнинг 15-санасигача .\n2020 йил 1 июлдан 31 декабрга қадар жисмоний шахслар кўчмас мулкни ижарага беришда ЖШДС тўламайдилар . Имтиёзни қўллаш учун ДСХОга мурожаат қилиш керак эмас. Солиқ органларининг тушунтиришига кўра, ДСҚ дастурий маҳсулоти ёрдамида тегишли даромадлар бўйича ЖШДСни автоматик ҳисоблаш тўхтатиб турилади.\nШунингдек ижарага берувчи, ПФ-6029-сон Фармонда тавсия этилганидек, 2020 йил 1 июлдан 31 декабрга қадар жисмоний шахсларга солиқ солиш мақсадида ижара тўловларининг энг кам ставкаларини қўллаш тўхтатиб турилиши муносабати билан ижара тўловлари қийматини камайтириши мумкин. Қайта расмийлаштирилган ижара шартномаларини солиқ тўловчининг шахсий кабинети орқали ёки ДСИда ўз қўли билан расмийлаштириш мумкин.\n2. Ижарага олувчи – юридик шахс\nИжара шартномаси жисмоний ва юридик шахс ўртасида тузилган бўлса, вазият ўзгача тус олади. Ижарага олувчи юридик шахс ижарага берувчи жисмоний шахсга даромад тўлаш чоғида солиқ агентига айланади ва ушлаб қолинган ЖШДСни чегирган ҳолда жисмоний шахсга даромадни ўтказади .\nПФ-6029-сон Фармон эълон қилингач, юридик шахс жисмоний шахсга мулкий даромадни тўлаш чоғида 2020 йил 1 июлдан 31 декабрга қадар солиқ ушлаб қолмайди. ЖШДС ва ижтимоий солиқ ҳисоб-китобида мулкий даромадни имтиёз тарзида кўрсатиш керак бўлади.\nБуни батафсил кўриб чиқамиз.\nЮридик шахс жисмоний шахс билан нотурар жойни ижарага бериш шартномасини тузди. Ойлик ижара тўлови – 2 млн сўм:\nЖШДС ҳисоб-китобида қандай акс эттирилади\n01.01.2020 й. – 30.06.2020 й.\n01.07.2020 й. – 31.12.2020 й.\n2 000 000 х 6\nБошқа НҲҲга мувофиқ имтиёзлар\nҲисоб-китобга 2-илованинг 0501-0510-сатрлари\nЖШДС бўйича солиқ базаси\n(автоматик равишда чиқарилади)\nҲисоб-китобнинг 050-сатри 7-устуни\nҲисоб-китобнинг 060-сатри 7-устуни\n240 000 х 6\nТўлаш учун сумма\n1 760 000 х 6\nШунингдек 2020 йилнинг иккинчи ярмида юридик шахслар жисмоний шахснинг мулкий даромадидан ЖШДСни ҳисоблаш чоғида энг кам ижара ставкаларидан келиб чиқмайдилар. ЖШДС ҳисоб-китобига 3-«Мол-мулкни ижарага берувчи жисмоний шахслар учун белгиланган ижара тўловининг энг кам миқдори маълумотнома-ҳисоб-китоби» иловасини тўлдираётганда фақат 060-«Аввалги ҳисобот даври учун жисмоний шахслардан олинадиган даромад солиғининг қўшимча ҳисобланган суммаси (аввалги Маълумотнома-ҳисоб-китобнинг 070-сатри)» сатрини тўлдириш лозим.\nЮридик шахс йил бошидан буён жисмоний шахсдан майдони 200 кв. м омборхонани ижарага олади.\n1 кв. м учун ойлик ижара тўлови 20 000 сўмни ташкил этади, бу энг кам ставкадан паст.\nБухгалтер солиқни энг кам ставка – 25 000 сўмдан келиб чиқиб ҳисоблаган:\nЖШДС – 600 000 сўм (25 000 х 200 х 12%);\nжисмоний шахсга тўлаш учун – 3 400 000 сўм (20 000 х 200 – 600 000).\nОйлик қўшимча ҳисобланган солиқ суммаси 120 000 сўмни ((25 000 –20 000) х 200 х 12%), январь–июнь ойлари учун – 720 000 сўмни (120 000 х 6) ташкил этган.\nИккинчи ярим йиллик учун бухгалтер ижарага берувчига ЖШДС ушлаб қолмасдан бутун ижара суммасини ўтказади.\nИмтиёзни ҳисобга олган ҳолда ЖШДС ва ижтимоий солиқ ҳисоб-китоби қандай тўлдирилишини 1-вазиятда кўрсатдик. Энди Ҳисоб-китобга 3-иловани тўлдирамиз:\n2020 йил июнь ойи учун\n2020 йил июль ойи учун\nМол-мулк ўлчов бирлиги (кв. м)\nҲисобот ойи учун жисмоний шахслардан олинадиган даромад солиғининг қўшимча ҳисобланган суммаси ((030-сатр – 040-сатр) х 12%)\n(120 000 х\n720 000 (120 000 х 6 ой)\nОртиқча тўланган ЖШДСни жисмоний шахсга қандай қайтариш мумкин\nИжара тўлови пасайтирилганидан сўнг ёки солиқ аванс тарзида тўланганда жисмоний шахснинг шахсий ҳисобварағида ортиқча тўлов юзага келган бўлса, ортиқча тўланган сумма унинг аризасига кўра ҳисобрақамига қайтарилиши ёки жорий йил учун ҳисобланган ер солиғи ва мол-мулк солиғини тўлашга йўналтирилиши мумкин.\nИжарага олувчи юридик шахс бўлса, у аниқлаштирилган солиқ Ҳисоб-китобини тақдим этиб, ортиқча ушлаб қолинган солиқ суммасини ижарага берувчи жисмоний шахсга қайтаради.\nАмалиётда корхоналар одатда ижара тўловини ойма-ой тўлайдилар, бироқ бир йил, чорак ёки бир неча ой учун олдиндан тўлаш ҳоллари ҳам учраб туради.\nТўлов манбаида ҳисоблаб чиқарилган солиқ суммаси солиқ агенти томонидан солиқ тўловчига даромадларни тўлаш билан бир вақтда тўланади ва солиқ агентининг ҳисоботида ўша даврда акс эттирилади .\nКорхона йил бошида нотурар жойни 1 йилга ижарага олиш тўғрисида\nжисмоний шахс билан шартнома тузган. Шартнома суммаси – 60 млн сўм.\nИжарага олувчи корхона бухгалтери 2020 йил январда:\nЖШДСни чегирган ҳолда бутун ижара муддати учун 52,8 млн сўмни (60 – 60 х 12%) дарҳол тўлаган;\n7,2 млн сўм (60 млн х 12%) солиқни ушлаб қолиб, жисмоний шахсга мулкий даромадни тўлаш билан бир вақтда бюджетга ўтказган;\nЖШДС ва ижтимоий солиқ ҳисоб-китобида жисмоний шахснинг бошқа даромади ва ЖШДСни акс эттирган.\nПФ-6029-сон Фармон эълон қилингач, бухгалтер 2020 йилнинг иккинчи ярми учун ортиқча ушлаб қолинган ЖШДС суммасини жисмоний шахсга қайтариши керак. Бунинг учун камайтириш томон ЖШДС қайта ҳисоб-китобини топшириш лозим.\nБунда қуйидагиларни унутманг:\nушбу имтиёз 2020 йил 1 июлдан бошлаб амал қилади. Шу давргача ПФ-6029-сон Фармон бўйича имтиёзни акс эттирсангиз, дастур хато қилганингизни кўрсатади. Шу сабабли мулкий даромад суммасини икки қисмга: солиқ солинадиган ва имтиёзли даромадга бўлиш зарур;\nЖШДС ва ижтимоий солиқ ҳисоб-китоби ортиб борувчи якун билан тўлдирилади, шу сабабли 2020 йил январь–июнь ойлари учун қайта ҳисоб-китобни топшириш лозим.\nЖШДС ва ижтимоий солиқ ҳисоб-китобида мулкий даромадни кўрсатиш керак:\nянварь–июнь ойлари учун – 30 млн сўм (5 млн х 6 ой);\nиюль ойи учун – 2020 йил июль–декабрь ойлари учун суммани – 30 млн сўм (5 млн х 6 ой), бир вақтнинг ўзида Ҳисоб-китобга 2-иловада ПФ-6029-сон Фармонга мувофиқ имтиёзни кўрсатган ҳолда.\nШунингдек Ҳисоб-китобга илова қилинадиган фамилияма-фамилия Расшифровкадаги (ЖШДС ва ижтимоий солиқ ҳисоб-китобига 6-илова) маълумотларни ўзгартириш зарур.\n2020 йил январь ойи учун ЖШДС ҳисоб-китобидаги бошланғич маълумотлар ва ПФ-6029-сон Фармон бўйича имтиёзлар ҳисобга олинган мулкий даромад акс эттирилган жадвални илова қиламиз:\nЖШДС ва ижтимоий солиқ ҳисоб-китоби сатрлари\n2020 йил январь ойи учун ЖШДС ва ижтимоий солиқнинг дастлабки ҳисоб-китоби\nЖШДС ва ижтимоий солиқнинг қайта ҳисоб-китоби\n2020 йил июль ойи учун ЖШДС ва ижтимоий солиқ ҳисоб-китоби\n2020 йил январь ойи учун\n2020 йил февраль-июнь ойлари учун\nЖисмоний шахслар даромадларининг фамилияма-фамилия расшифровкаси (ЖШДС ва ижтимоий солиқ ҳисоб-китобига 6-илова):\n2-устунда жисмоний шахснинг Ф.И.О., 3-устунда жисмоний шахснинг СТИРи\nшундан ҳисобот даврида ҳисобланган даромад суммаси (5-устун)\nҲисобланган ЖШДСнинг умумий суммаси\nшундан ҳисобот даврида ҳисобланган ЖШДС суммаси (7-устун)\nСолиқ базасини камайтириш томон аниқлаштирилган ҳисоб-китобни тақдим этаётганда – уни жўнатиш билан параллель равишда – солиқ тўловчининг шахсий кабинетидаги «Солиқ органларига мурожаат қилиш» хизмати орқали ёзма мурожаат йўлланг. Унда ПФ-6029-сон Фармонга ҳавола қилиб, ЖШДСни қайта ҳисоб-китоб қилишнинг сабабини тушунтиринг.\nИлгари тақдим этилган ҳисоб-китоблар билан солиштирганда солиқ суммаларини камайтириш томон аниқлаштирилган ҳисоб-китоблар тақдим этилганда аниқлаштирилган солиқ ҳисоботи тақдим этилган кундан эътиборан 3 кун ичида камерал солиқ текшируви ўтказилади .\nИжарага берувчининг даромадидан ортиқча ушланган солиқ суммаси унинг ёзма аризасига асосан – келгуси тўловлар ҳисобидан бюджетга ўтказилиши лозим бўлган солиқ суммаси ҳисобидан, корхона жисмоний шахснинг аризасини олган кундан эътиборан 3 ой ичида қайтарилиши лозим ».


Ўзига ишонадиган аёлларни бошқалардан ажратиб турувчи хислатлар - Ayol.uz\nЎзига ишонадиган аёлларни бошқалардан аж...\nЎзига ишонадиган аёлларни бошқалардан ажратиб турувчи хислатлар\nDilnoza Abduvaliyeva 18.02.2016 11:35 2390 01\nЎзига ишончи бор аёлларга кўпчилик ҳавас билан қарайди. Улар доим бошқалардан ажралиб туради. Бундай аёлларнинг тик қомати, ишончли ҳаракатлари уларга янада жозиба ва хушбичимлик бағишлайди. Жамиятда кўпчилик бундай аёллар билан ҳамсуҳбат бўлишга интилади ва уларга ўхшашга ҳаракат қилади.\nЎзига ишонадиган аёлларда қуйидаги учта хислат мужассамлашган бўлади:\nМукаммал парвариш қилинган ташқи кўриниш.\nЎз фикрларини тўғри ифодалай олиш.\nМулоқот жараёнидаги ўзига хослик.\nЎз ташқи кўринишига бўлган ишонч\nАёлда ўзига бўлган ишончини шакллантиришда энг муҳим жиҳат бу мукаммал ташқи кўринишдир. Ўзингизга берадиган баҳони ошириш имконини қуйидагилар бериши мумкин:\nСартарошхонага ташриф буюриш;\nСпа-салон, массаж ва юз учун турли ниқобларни синаб кўриш;\nҚоматингизга эътибор бериш.\nЎзига ишонадиган аёллар одамлар билан муомала қилишда ўз хатти-ҳаракатлари, сўзларни ифодалаши ва гап қурилишини назорат қилади. Сўзлашув чоғида қуйидагилар муҳим саналади:\nгавдани тик тутиш;\nХатти-ҳаракатлар ва юз ифодаси\nЮз ифодаси ёрдамида дўстона муносабатни осонгина ифодалаш мумкин, бунинг учун жилмайиб қўйишнинг ўзи кифоя. Кўзгу ёрдамида ўз ҳиссиётларингизнинг кераклисини юзага чиқариш, ортиқчасини эса яширишни машқ қилиб кўриш мумкин. Ўз хатти-ҳаракатларингизни ҳам албатта назорат қилиб боринг.\nФикрни тўғри ифодалаш\nЎзига ишонадиган аёл бўлиш учун нафақат фикрни тўғри ифодалаш, балки ўз фикрини ҳимоя қила билиш ҳам муҳим ҳисобланади. Бу эса унчалик осон эмас, бироқ керакли сўзларни топиш ва гапингизни тўғри тузишга ҳаракат қилинг.\nБир қатор қоидалар мавжуд:\nГапингизни 1-шахс номидан бошланг.\nШеригингизга бирор фикрга келишга ёрдам беринг.\nФикрингизни аниқ ифодаланг.\nЗарур бўлганда, гапингизни қайтаринг.\nЭнг асосийси ўз нуқтаи назарингизга эга бўлиш ва таслим бўлмаслик!\n“Гап”нинг 4 та зарари\nОзғин қилиб кўрсатадиган кийим-кечаклар


Камондан ўқ отиш. Грузиядаги мусобақаларда муваффақиятли иштирок этдик / Olamsport.com\n16:08Федерер ва Надаль Топ-10 теннисчилари орасида энг кўп допинг тестидан ўтишган\t0 15:50Виллиан келажаги борасида бир қарорга келди\t0 15:43"Катта Дубулға". Ўразбоев ва Тиловов ғалабали юришни давом эттирмоқда\t0 15:24"Катта Дубулға". Шарофиддин Лутфуллаевда иппон эвазига ғалаба, Нуриллаев ҳам учинчи даврада\t1 15:05Халқаро олимпия қўмитаси Кличкони тақдирлади\t0 14:44Уайлдер Фьюрининг фикрларига жавоб қайтарди\t1 14:31Жўрабек Каримов Актобедаги мусобақа чорак финалида кортга чиқди\t0 14:23Уайлдер - Фьюри. Услублар қарама-қаршилиги (превью)\t1 14:02Федерер жарроҳлик столига ётди\t0 13:41ФОТО "Барса" Мартин Брейтуэйтни таништирди\t0 13:20Спортчилар ижтимоий тармоқларда\t0 13:11Уайлдер ва Фьюрининг реванш учун кафолатланган гонорарлари эълон қилинди\t0 12:59Фьюри қайси ҳолатда мағлуб бўлишга ҳақли эканини айтди\t0 12:38“Бавария” посбони АПЛга кўчиб ўтиши мумкин\t0 12:17Шаповалов тажрибали Чиличдан устун келди\t0\nКамондан ўқ отиш. Грузиядаги мусобақаларда муваффақиятли иштирок этдик\nТеглар : Ўқ отишКамонЎзбекистон\nСентябрь ойида камондан ўқ отиш бўйича Ўзбекистон терма жамоаси аъзолари Грузияда иккита мусобақада иштирок этишди ва совриндорлар қаторидан жой олишди.\n5-9 сентябрь кунлари Батуми шаҳри мезбонлик қилган халқаро турнирда жаҳоннинг саккиз мамлакатидан мерганлар иштирок этишди. Россия, Исроил, Озарбайжон, Туркия, Қозоғистон, Арманистон, Грузия ва Ўзбекистондан 89 нафар спортчи совринли ўринлар учун кураш олиб борди.\nҲамюртларимиз жамоавий баҳсларда биринчи ўринни қўлга киритишди. Яккалик беллашувларида иштирок этган Зокиржон Гафуров эса учинчи ўринни эгаллади.\n14-19 сентябрь кунлари Хелвачаури очиқ турнири бўлиб ўтди. Тўрт мамлакат спортчилари қатнашган турнирда Зокиржон Гафуров биринчи, Сардор Рустамов эса учинчи ўринни қўлга киритишди. Жамоавий мусобақаларда ҳам спортчиларимизга тенг келадиган рақиблар топилмади.\n"Катта Дубулға". Ўразбоев ва Тиловов ғалабали юришни давом эттирмоқда 0


Имомали Раҳмон: мусулмонларга нисбатан тоқатсизликка экстремистлар айбдор\n12:26 / 22.05.2017\nАҚШ ва араб-мусулмон давлатлари биринчи саммитидаги чиқишида, Тожикистон президенти Имомали Раҳмон бугунги кунда терроризм ва экстремизмнинг мислсиз ғалаёни улкан глобал таҳдидга айланиб, узоқ муддатли фожиали ижтимоий-сиёсий ва маънавий оқибатларга олиб келиши муқаррар, деган. Бу ҳақда «Азия-плюс» Тожикистон етакчиси матбуот хизмати хабарига асосланиб хабар тарқаган.\nТожикистон етакчисининг фикрича, бундай воқелик жаҳоннинг барча давлатларини «терроризмнинг сиёсий, ҳарбий ва молиявий кўмакчилари манбасини ахтариб топиш ва илдизи билан қўпориб ташлашнинг таъсирли чораларини изчиллик билан ахтариб топиш»га ундайди.\n«Ушбу йўналишда сўнгги 25 йил ичида юзлаб минтақавий ва халқаро форумлар чақирилди, кўплаб декларациялар қабул қилинди, лекин кўзланган натижаларга эришилмади. Бизнинг фикримизча, «икки хил стандартлар» сиёсатини қўллаш келишилган чораларни кенг миқёсда амалга ошириш учун тўсиқ бўлаётган омиллардан биридир», — деди Имомали Раҳмон.\nТожикистон президентининг қайд этишича, экстремистик ва террористик интилишларга турлича ёндашувлар натижаси ўлароқ, радикал гуруҳлар жамоатчилик фондлари ва ташкилотлари ҳамда бошқа томонларнинг сиёсий-информацион ва молиявий мададидан фойдаланиб келишмоқда.\n«Оқибатда, терроризм ва экстремизм тарқалиш географиясини янада қўрқинчли шаклда кенгайтириб олди», — деди Имомали Раҳмон.\nТожикистон президентининг сўзларига кўра, бу таҳдидлар бутун бир давлатларнинг йўқ бўлиб кетишига, юз минглаб инсонларнинг ўлимига ва тикланмас вайронагарчиликларга олиб келиши мумкин.\n«Шунингдек, бу жараёнда Исломдек муқаддас динни сиёсийлаштириш, унинг пок номини суиистеъмол қилишга уриниш ҳам хатарли тус олаётгани кишини ташвишлантиради. Экстремистик ва террорчилик гуруҳлари жаҳоннинг турли минтақаларида жаҳолат ва диний-этник можаролар уруғини сочиб, ислом дини ва мусулмонларга тоқатсизлик пайдо бўлишига сабаб бўлишди», — деди Тожикистон етакчиси.\n«Мен бир неча бор такрорлаганман ва яна бир карра таъкидлаб ўтишим керакки, террорчилар ва экстремистларнинг ватани ҳам, миллати ҳам, дини ҳам бўлмайди», — деди Имомали Раҳмон.\nАр-Риёдда ўтаётган минтақавий саммитда иштирок этган АҚШ президенти Дональд Трамп якшанба куни ўнлаб мусулмон давлатлари етакчилари олдида чиқиш қилиб, «эзгулик ва ёвузлик» ўртасидаги кураш ҳақида бораётганини таъкидлаб, мусулмон оламини террорчиликка қарши кураш учун бирлашишга чақирди.\nСаммит қатнашчиларига мурожаат қилар экан, Трамп ўзи билан Америка Қўшма Штатларидан умид ва меҳр номаси келтирганини айтиб ўтди. Трампнинг таъкидлашича, унинг президент сифатида илк хорижий сафари айнан Саудия Арабистонидан бошлангани ҳам шундан далолат бериб турибди.\nҚон тўкилиши ва террор Яқин Шарқ минтақасининг истиқболдаги тараққиётига тўсиқ бўлади, деди президент Дональд Трамп.\nАр-Риёд Имомали Раҳмон\nНурсултон Назарбоев Имомали Раҳмонни орден билан тақдирлади